title: Lisa Kudrow

text: Kudrow näytteli Ursula Buffayta komediasarjassa "Hulluna sinuun". Parhaiten hänet kuitenkin tunnetaan Phoebe Buffayn roolista ja myös Phoeben kaksoissiskon Ursula Buffayn roolista televisiosarjassa "Frendit". Sittemmin hän on ollut pääosassa komediasarjassa "The Comeback" vuonna 2005.


title: Lisa Kudrow

text: Kudrow on esiintynyt myös monissa elokuvissa, kuten "Blondit luokkakokouksessa" (1997), "Terapian tarpeessa" (1999), "Eläintohtori 2" (2001), "Happy Endings" (2005), "P.S. Rakastan sinua" (2007), "Bandslam" (2009), "Koirahotelli" (2009) ja "Easy A" (2010).


title: Lisa Kudrow

text: Kudrow on seurustellut muun muassa Conan O’Brienin kanssa. Kudrow avioitui Michel Sternin kanssa 27. toukokuuta 1995 ja heidän ensimmäinen lapsensa syntyi 7. toukokuuta 1998. Perhe asuu Los Angelesissa. Kudrow tuli raskaaksi "Frendien" kuvausten aikaan, jolloin hänen raskautensa kirjoitettiin myös sarjaan. Kudrow on juutalainen.


title: Enantiomeeri

text: Enantiomeerit eli peilikuvaisomeerit ovat isomeerejä, joiden molekyylit ovat toistensa peilikuvia, mutta joilla ei ole muuta rakenteellista eroa. Aine, jolla on enantiomeereja, on "kiraalinen". Jos kemiallinen reaktio tuottaa vain toista enantiomeeria, sitä sanotaan "enantioselektiiviseksi". Seos, missä molempia enantiomeereja on yhtä paljon, on "raseeminen seos". Kiraalisia aineita ovat monet luonnon molekyylit, esimerkiksi sokerit ja aminohapot (glysiiniä lukuun ottamatta), joista luonnossa esiintyy yleensä vain toista enantiomeeria, joten erityisesti lääkeainekemiassa enantioselektiivinen synteesi on tärkeää.


title: Enantiomeeri

text: Kun tetraedriseen hiiliatomiin on kiinnittynyt neljä erilaista substituenttia (A, B, C ja D), ne voidaan sijoittaa hiiliatomiin kahdella eri tavalla, jolloin molekyylillä on kaksi eri isomeeria. Rakenteeltaan nämä isomeerit eroavat toisistaan vain siinä, että atomien keskinäinen avaruudellinen sijoittuminen on niissä erilainen. Enantiomeereissa isomeerit ovat toistensa peilikuvia, mutta eivät yhteneviä peilikuvansa kanssa, siten ne eivät ole päällekkäin asetettuna samanlaisia. Samoin suhtautuvat toisiinsa kaikki epäsymmetriset kappaleet esimerkiksi vasen ja oikea käsi. Enantiomeerejä voidaan kutsua oikea- tai vasenkätisiksi – kemiassa "S"- ja "R"-enantiomeereiksi (latinan sanoista "sinister", ’vasen’ ja "rectus", ’oikea’). Nimitykset perustuvat Ingold-Prelog-Cahn-prioriteettisääntöihin. R- ja S-konfiguraatiosta ei voi päätellä, kääntääkö yhdiste tasopolarisoitua valoa vasemmalle vai oikealle. Enantiomeerien aiheuttamaa tasopolarisoidun valon värähtelysuunnan muutosta voidaan mitata polarimetrillä. Jos yhdiste kiertää tasopolarisoidun valon värähtelysuuntaa myötäpäivään on kyseessä (+)-enantiomeeri ja, jos värähtelysuunta kiertyy vastapäivään on kyseessä (−)-enantiomeeri.


title: Enantiomeeri

text: Yhdisteet, jotka eivät ole identtisiä peilikuvansa kanssa ja joilla on kaksi enantiomeeria, ovat kiraalisia. Jos yhdisteellä on symmetriataso, se ei ole kiraalinen. Epäsymmetrisillä molekyyleillä ei ole symmetriatasoa. Yhdisteille, joilla esiintyy peilikuvaisomeriaa, on tyypillistä molekyylin epäsymmetrisyys eli kiraalisuus. Esimerkiksi propaanihappo ei ole kiraalinen, koska se sisältää symmetriatason. Vastaavasti maitohappo on kiraalinen, koska se ei sisällä symmetriatasoa.


title: Enantiomeeri

text: Jos aineet eroavat vain atomiryhmien keskinäisen avaruudellisen sijainnin mukaan, mutta eivät ole toistensa peilikuvia, niitä ei sanota enantiomeereiksi vaan yleisesti diastereomeereiksi. Muiden diastereomeerien kuin enantiomeerien kemialliset ominaisuudet saattavat erota selvästi. Jos reaktio tuottaa vain toista diastereomeeria, sitä kutsutaan "stereoselektiiviseksi", mitä termiä käytetään yleensä myös "enantioselektiivisen" sijasta.


title: Enantiomeeri

text: Enantiomeerien kemialliset ominaisuudet ovat samat lukuun ottamatta kiraalisuutta ja ne voidaan erottaa toisistaan ainoastaan toisten kiraalisten aineiden avulla. Kromatografiaan voidaan käyttää luonnonsokeria (eli vain yhtä enantiomeeria) sisältävää putkea, jossa eri enantiomeerit liikkuvat eri nopeudella. Enantiomeerien fysikaaliset ominaisuudet ovat muutoin samat, mutta puhdas enantiomeeri saa valonsäteen polarisaation kiertymään muutamalla asteella eli se on optisesti aktiivinen, mikä voidaan havaita esimerkiksi sokeriliuoksesta. Eri enantiomeerit kiertävät valon polarisaatiotasoa vastakkaisiin suuntiin.


title: Enantiomeeri

text: Enantiomeerit voidaan erottaa toisistaan myös resoluution avulla. Yleensä tämä perustuu siihen, että jo puhdas yhtä enantiomeeriä sisältävä kiraalinen yhdiste muodostaa suolan raseemisen seoksen kanssa. Tällöin raseemisesta seoksesta enantiomeerit muodostavat diastereomeeriset suolat. Näillä suoloilla on erilaisia ominaisuuksia, esimerkiksi erilaiset liukoisuudet. Näin sopivaa liuotinta käyttämällä kiteyttää toinen diastereomeereista toisen jäädessä liuokseen. Toivottu enantiomeeri voidaan vapauttaa suolastaan käyttämällä sopivaa kemikaalia.


title: Enantiomeeri

text: Elävissä olennoissa olevat kiraaliset aineet ovat järjestään puhtaasti vain toista enantiomeeria. Esimerkiksi aminohapot ovat niin sanottua vasenkätistä muotoa. Tämän vuoksi esimerkiksi ihmisen makuaisti on enantioselektiivinen: saman aineen, karvonin, toinen enantiomeeri on piparmintun makuaine, toinen taas tillin. Saman aineen vaikutus elävään olentoon on usein aivan toinen riippuen enantiomeerista. Lääkeaineissa on usein niin, että vain toinen enantiomeeri vaikuttaa, toinen taas korkeintaan aiheuttaa epämiellyttäviä sivuvaikutuksia, mistä tunnetuin esimerkki on talidomidi.


title: Stereoisomeria

text: Stereokemiassa stereoisomeria (IUPAC termi) eli avaruusisomeria (epävirallinen termi) on isomerian muoto, jota ilmentävissä molekyyleissä atomien keskinäiset sitoutumisjärjestykset ja sidoskertaluokat ovat samat, mutta niiden kolmiulotteinen eli avaruudellinen suuntautuminen on erilainen. Stereoisomerian vanha synonyymi on optinen isomeria, eikä IUPAC suosittele tämän termin käyttöä.


title: Stereoisomeria

text: Toisin sanoen toistensa stereoisomeerit omaavat muun muassa samat kemialliset ryhmät samoissa runkorakenteensa atomeissa (sitoutumisjärjestykset ovat samat), eivätkä rakenteissa olevat yksöissidokset ole muuttuneet kaksois- tai kolmoissidoksiksi eivätkä nämä ole muuttuneet yksöissidoksisksi (sidoskertaluokat ovat samat). Edeltävät ominaisuudet erottavat stereoisomeerit rakenneisomeereistä, joka on toinen isomerian pääluokka stereoisomerian ohella.


title: Stereoisomeria

text: Toistensa stereoisomeerejä ovat enantiomeerit (toistensa peilikuvamolekyylit) ja diastereomeerit (kaikki loput eli ei-peilikuvamolekyyliparit). Stereoisomeerejä voivat olla jotkin molekyylien konfiguraatiot ja konformaatio-isomeerit eli konformeerit, joista jälkimmäiset voivat olla verrattain pysyviä tai hetkellisiä eli ne voivat muuntua normaaliolosuhteissa nopeasti toisikseen.


title: Stereoisomeria

text: Monet toistensa stereoisomeerit ovat kiraalisia, mutta eivät välttämättä. Esimerkiksi sykloheksaani voi olla useina eri konformaatioina, joita ovat muun muassa "kiraalinen" kierrevene-konformeeri ja "ei-kiraalinen" (akiraalinen) tuoli-konformeeri.


title: Stereoisomeria

text: Stereoisomeriaa ilmentävät monenlaiset molekyylit, joita ovat muun muassa aminohapot, hiilihydraatit, DNA, proteiinit, jotkin lipidit (kuten kolesteroli ja oleiinihappo), jotkin välittäjäaineet (kuten epinefriini), jotkin lääkeaineet (kuten ibuprofeeni), jotkin päihteet (kuten nikotiini ja kokaiini) ja jotkin myrkyt (kuten VX).


title: Euroopansorvarinpensas

text: Euroopansorvarinpensas ("Euonymus europaeus") on 2–3 metriä korkea pensas.


title: Euroopansorvarinpensas

text: Euroopansorvarinpensasta tavataan luonnonvaraisena Euroopassa Ruotsista etelään ja Espanjasta itään, sekä Kaukasuksella ja Aasian länsiosassa.


title: Euroopansorvarinpensas

text: Sitä ei kasva luontaisena Suomessa, mutta käytetään puistoissa ja pihoilla koristepensaana Pohjois-Suomea myöten. Se kukkii kesä-heinäkuussa. Sillä on punainen syysväri ja punaiset hedelmät. Koko pensas on myrkyllinen.


title: Mustakoiso

text: Mustakoiso ("Solanum nigrum") on myrkyllinen perunan ja tomaatin sukulainen. Koko kasvi on myrkyllinen, mutta aiheuttaa harvoin oireita. Kasvi sisältää mm. solaniinia.


title: Mustakoiso

text: Mustakoiso on mustamarjainen, 20-50 cm korkea kasvi. Sillä on ohuet, hammaslaitaiset lehdet, valkoiset tähdenmuotoiset kukat joiden keskusta on keltainen ja mustat, kiiltävät marjat. Se kukkii heinä-lokakuussa. Mustakoisoa muistuttava kasvi on eteläisessä Suomessa esiintyvä karvaiselta mustakoisolta näyttävä kehtokoiso ("Solanum physalifolium").


title: Mustakoiso

text: Suomessa sitä tavataan satunnaiskasvina pihoilla, puutarhoissa, joutomailla ja satamissa Etelä- ja Keski-Suomessa.


title: Nukleofiili

text:
Nukleofiili on ydinhakuinen reagenssi, joka pyrkii muodostamaan kovalenttisen sidoksen elektrofiilin kanssa luovuttamalla tälle elektroniparin. Koska nukleofiilit voivat luovuttaa elektroniparin, ne voidaan luokitella Lewis-emäksiksi. Nukleofiileja ovat kaikki ionit, molekyylit ja molekyylin osat (atomit tai funktionaaliset ryhmät), joilla on vapaa elektronipari. Negatiivisesti varautuneet ionit (anionit) ovat parempia nukleofiileja kuin neutraalit reagenssit. Nukleofiileja voivat olla esimerkiksi amiinit (typellä vapaa elektronipari),  vesi ja alkoholit (hapella kaksi vapaata elektroniparia).
Nukleofiilisyyteen vaikuttavat monet tekijät. Nukleofiilisyys korreloi anionien suhteellisen emäksisyyksien kanssa. Esimerkiksi hiilen, typen, hapen ja fluorin anionianionisarjassa nukleofiilisyys pienenee vasemmalta oikealle. Metyylianioni on voimakkain nukleofiili ja se on myös vahvin emäs. Fluoridi on sarjan heikoin emäs ja myös vähiten nukleofiilinen. Fluorin voimakas elektronegatiivisuus ja se, ettei sillä ole protoneja, pitää elektronit hyvin tiiviisti fluoridiatomin ympärillä, jolloin ne eivät myöskään muodosta helposti sidoksia. Halidi-anioneista jodidi on paras nukleofiili ts. tässä tapauksessa nukleofiilisyys ei korreloi elektronegatiivisuuden kanssa. Konjugaattihappojen happamuus kasvaa HI > HBr > HCI > HF eli vetyjodidi on vahvin happo, joten sen vastinemäs jodidi-anioni, on heikoin emäs mutta paras nukleofiili. Emäksisyys tarkoittaa affiniteettia protoneita kohtaan, kun taas nukleofiilisyys tarkoittaa affiniteettia elektrofiilejä kohtaan. Nukleofiilisyydessä nukleofiilin polaroituvuus eli se miten helposti elektronit siirtyvät sähkökentän vaikutuksesta on tärkeä tekijä. Halidi-anioneista jodidilla on suurin koko ja sillä on suurin polaroituvuus, joten sen ydin vetää heikommin puoleensa valenssielektroneja, mutta jotka puolestaan pystyvät muodostamaan helposti uusia sidoksia.


title: Nukleofiili

text: Nukleofiilisyyttä voidaan selittää kova-pehmeä hapon-emäs teorian (HSAB) avulla. HSAB-teoriassa "kova" happo tai emäs on yhdiste, jolla on hyvin vähän polaroituvuutta. Esimerkiksi protoni on erittäin kova happo tai fluoridianionia erittäin kova emäs.”Pehmeällä” hapolla/emäksellä on korkea polaroituvuus ja positiivinen tai negatiivinen varaus. HSAB-teoria ennustaa, että kova emäs (tai kova nukleofiili) reagoi kovan hapon (tai kovan elektrofiilin) kanssa. Samoin pehmeät emäkset / nukleofiilit mieluummin muodostavat sidoksia pehmeiden happojen / elektrofiilien kanssa.


title: Nukleofiili

text: Nukleofiilisyyteen vaikuttaa myös elektroneja luovuttavien substituenttien läsnäolo, jotka ovat vuorovaikutuksessa nukleofiilisen atomin kanssa induktiivisten tai resonanssivaikutusten kautta. Esimerkiksi pyridiinirenkaan para-metyyliaminoryhmä on elektroneja luovuttava ja se lisää pyridiinin nukleofiilisyyttä. Sitä vastoin orto-fluoriosubstituentti on elektroneja puoleensavetävä ja se tekee pyridiinistä vähemmän nukleofiilisen.


title: Nukleofiili

text: Nukleofiilit osallistuvat nukleofiilisiin substituutioreaktioihin, jossa nukleofiili hyökkää positiivisesti varautuneeseen atomiin (elektrofiiliin) syrjäyttäen samalla siihen sitoutuneet funktionaalisen ryhmän.


title: NMR

text:
NMR () eli ydinmagneettinen resonanssi on ilmiö, jossa voimakkaassa magneettikentässä oleva atomiydin absorboi energiaa radiotaajuisesta sähkömagneettisesta kentästä. Felix Bloch ja Edward Purcell selittivät NMR-ilmiön toisistaan riippumatta vuonna 1946 ja he saivat aiheesta jaetun Nobelin-palkinnon vuonna 1952.
Magneettikentässä oleva atomiydin absorboi radiotaajuista sähkömagneettista säteilyä (RF-säteilyä) resonanssitaajuudella formula_1, jonka suhde ytimen kohdalla vaikuttavaan magneettikentän voimakkuuteen formula_2 on:


title: NMR

text: missä formula_4 on atomiytimelle ominainen gyromagneettinen suhde.


title: NMR

text: Tavallisen vetyatomin ytimen (¹H) gyromagneettinen suhde on "γ" = 2"π" 42,58 MHz/T eli yhden teslan magneettikentässä vedyn ydinmagneettinen resonanssitaajuus on noin 42,58 MHz, hieman riippuen vety-ytimen kemiallisesta ympäristöstä.


title: NMR

text: Resonanssitaajuutta vastaava kulmataajuus on yhtä suuri kuin kyseisen ytimen Larmorin presession kulmataajuus.


title: NMR

text: Ydinmagneettinen resonanssi voidaan havaita kohdistamalla magneettikentässä olevaan näytteeseen tutkittavan ytimen resonanssitaajuutta vastaavaa radiotaajuista sähkömagneettista säteilyä. Tavallisimmin näytteeseen kohdistetaan lyhytkestoinen RF-pulssi, jonka ydin ensin absorboi ja sitten emittoi. Ytimen emittoima säteily havaitaan herkällä vastaanottimella. Ilmiö muistuttaa ääniraudan sointia iskun jälkeen. Jos näytteessä on keskenään erilaisissa kemiallisessa tai fysikaalisessa ympäristöissä olevia ytimiä, niiden emittoimien signaalien taajuudet poikkeavat hieman toisistaan ja ne voidaan erottaa toisistaan Fourier-muunnoksen avulla.


title: NMR

text: Signaali voidaan vastaanottaa joko heti virityspulssin jälkeen tai joissakin sovelluksissa voidaan generoida ns. spin-kaiku.


title: NMR

text: NMR-spektroskopia eli ydinmagneettinen resonanssispektroskopia perustuu siihen, että magneettisten atomiydinten energiatilat ja ydinten käyttäytyminen magneettikentässä riippuvat herkällä tavalla ydinten fysikaalis-kemiallisesta ympäristöstä ja nämä riippuvuudet näkyvät ydinmagneettisen resonanssisignaalin spektrissä mm. resonanssitaajuuden kemiallisena siirtymänä.


title: NMR

text: NMR on molekyylien rakennetutkimuksen perusväline. Se on ainoa menetelmä, jolla nesteeseen liuotetusta molekyylistä voidaan ratkaista sen rakenne ja myös sen kolmiulotteinen avaruusrakenne. NMR-menetelmässä mitattavasta yhdisteestä saadaan spektri, josta nähdään yhdisteen jokaisen atomin kemiallisesta ympäristöstä riippuva resonanssitaajuuden kemiallinen siirtymä ja signaalin intensiteetti (samanlaisten ytimien lukumäärä), sekä jakautuminen (saadaan tietoa muista läheisistä ytimistä ja molekyylin avaruusrakenteesta). Menetelmällä voidaan tutkia myös kiinteitä aineita tai kaasumaisia näytteitä. Rakenteen lisäksi NMR antaa tietoa molekyylien tai niiden osien liiketiloista.


title: NMR

text: Magneettikuvaus on yksi merkittävimmistä NMR-sovelluksista. Kuvantamista voidaan käyttää myös materiaalien ja esimerkiksi biologisten näytteiden rakenteen tutkimiseen. Magneettikuvauksen kontrasti eri kudosten välillä perustuu etupäässä protonitiheyteen, ydinten relaksaatioaikojen T1 ja T2 eroihin, sekä virtaukseen ja kemialliseen siirtymään.


title: Bertie Ahern

text: Patrick Bartholomew ”Bertie” Ahern (; s. 12. syyskuuta 1951 Drumcondra, Dublinin kreivikunta) on irlantilainen poliitikko. Hän oli Fianna Fáil -puolueen johtaja vuodesta 1994 ja Irlannin tasavallan taoiseach eli hallituksen johtaja vuodesta 1997. Ahern ilmoitti huhtikuussa 2008 eroavansa puoluejohtajan ja taoiseachin tehtävistä korruptioepäilyjen vuoksi.


title: Bertie Ahern

text: Ennen taoiseachiksi tuloaan Ahern oli jäsenenä myös muutamassa muussa hallituksessa. Tultuaan valituksi Dáil Éireanniin (Irlannin parlamentti) vuonna 1977 hänestä tuli 1987 työministeri Charles Haugheyn hallituksessa. Tässä tehtävässä hän toimi aina vuoteen 1991, jolloin hänestä tuli valtiovarainministeri Albert Reynoldsin hallituksessa. Vuonna 1994 Ahern jäi Fianna Fáilin jäsenenä pois John Brutonin johtamasta Fine Gaelin, Labourin ja Democratic Leftin koalitiohallituksesta. Marras- ja joulukuussa 1994 Ahern ehti olla jonkin aikaa tánaistena (varapääministeri) Reynoldsin hallituksessa.


title: Bertie Ahern

text: Ahern ilmoitti 2. huhtikuuta 2008 eroavansa toukokuussa taoiseachin virasta ja puolueen johdosta. Syynä oli kuukausia velloneet korruptioepäilyt, joissa Ahernin väitettiin saaneen rakennuttajilta suuria rahasummia 1980- ja 1990-luvuilla. Häntä kuulusteltiin useaan otteeseen tutkimuksissa, joissa selvitettiin poliitikkojen ja rakennuttajien keskinäisiä suhteita. Ahern itse kiisti kaikki epäilyt.


title: Bertie Ahern

text: Ahernin seuraajaksi valittiin Brian Cowen. Virallisesti Ahern erosi tiistaina 6. toukokuuta 2008.


title: Bertie Ahern

text: Taoiseachina Ahern oli erittäin suosittu. Hänen aloittaessaan hallituksen johdossa Irlanti oli Euroopan unionin köyhimpiä jäsenvaltioita ja erotessaan maa oli EU:n rikkaimpia. Hän oli taoiseachina aktiivisesti mukana muun muassa Pohjois-Irlannin rauhanprosessissa ja on allekirjoittanut Pitkänperjantain sopimuksen.


title: Bertie Ahern

text: Kirjailija Cecelia Ahern on Bertie Ahernin tytär.


title: Rönsyleinikki

text: Rönsyleinikki ("Ranunculus repens") on Euraasiassa yleinen, keltakukkainen leinikkikasvi. Suomessa laji on hyvin yleinen. Rönsyleinikki tunnetaan myös hankalana rikkakasvina.


title: Rönsyleinikki

text: Monivuotinen rönsyleinikki kasvaa 15–50 cm pitkäksi. Varsi on rento, kalju tai harvakarvainen ja tavallisesti runsaan rönsyllinen. Rönsyt ovat maanmyötäisiä ja nivelistään juurehtivia. Monimuotoisella lajilla rönsyt voivat kuitenkin joskus puuttua kokonaan. Lehdet ovat tavallisesti pitkäruotisia ja lehden lapa on kolmisorminen. Keskilehdykkä on pitkäruotinen, sivulehdykät ovat lyhempiruotisia. Muodoltaan lehdykät ovat kertaalleen, joskus myös toistamiseen kolmisormisia tai -osaisia. Pikkuliuskat ovat hampaisia. Kukat sijaitsevat yksittäin varren ja haarojen päissä. Kukkaperä on uurteinen, ja kukkapohjus karvainen. Kukassa on kaksi kehäkiehkuraa. Verhiö on viisilehtinen, siirottava ja karvainen. Mesikuoppaisia terälehtiä on viisi kappaletta. Ne ovat 8–15 mm pitkiä ja väriltään kullankeltaisia. Suomessa rönsyleinikki kukkii kesä-elokuussa. Hedelmistö koostuu noin 3 mm pitkistä pähkylöistä, joissa on noin millimetrin pituinen, sirppimäinen ota. Rönsyleinikki on myrkyllinen kasvilaji.


title: Rönsyleinikki

text: Rönsyleinikki on monimuotoinen ja monirotuinen laji, josta esiintyy monenlaisia kantoja. Luonnonympäristöissä olevat alkuperäiskannat ovat usein suurempikokoisia kuin kulttuuriympäristössä esiintyvät rönsyleinikit. Viljelysmailla esiintyvät kannat voivat olla peräisin hyvinkin kaukaa ja poiketa suuresti muista paikallisista rönsyleinikkikannoista.


title: Rönsyleinikki

text: Rönsyleinikki on levinnyt koko Eurooppaan Etelä-Kreikkaa ja Venäjän eteläisimpiä ja pohjoisimpia osia lukuun ottamatta. Yhtenäinen levinneisyysalue jatkuu Aasian puolelle läpi eteläisen Siperian lähes Tyynelle valtamerelle saakka. Satunnaisemmin lajia kasvaa myös Keski- ja Pohjois-Siperiassa, Iranissa, Turkissa, Keski-Aasiassa ja Kiinassa. Laji on levinnyt myös Pohjois-Afrikkaan Marokosta Tunisiaan. Ihmisen mukana rönsyleinikki on levinnyt myös Pohjois-Amerikkaan, varsinkin mantereen itäosiin. Lisäksi lajia tavataan paikoin myös Keski- ja Etelä-Amerikassa, Uudessa-Seelannissa ja Australiassa.


title: Rönsyleinikki

text: Suomessa rönsyleinikkiä kasvaa koko maassa. Se on hyvin yleinen laji aina Keski-Lappia myöten.


title: Rönsyleinikki

text: Rönsyleinikkiä tavataan monenlaisilla kasvupaikoilla varsinkin ihmisen muokkaamissa ympäristöissä. Sitä esiintyy tavallisena ojanvarsissa, pelloilla, puutarhoissa, joutomailla, istutuksissa, pihoilla, kosteilla niityillä, rannoilla, kosteissa lehdoissa, korvissa ja lähteiköissä.


title: Rönsyleinikki

text: Tuoreille nurmikoille ja viljelysmaille päästessään rönsyleinikki on hankalasti torjuttava kasvi, koska se leviää tehokkaasti rönsyjensä avulla. Kitkemällä lajia on hankala saada pois. Tehokkain torjuntakeino on ruiskutus torjunta-aineella, joka jättää nurmiheinän eloon, mutta tuhoaa rönsyleinikin.


title: Rönsyleinikki

text: Lehmät eivät yleensä koske rönsyleinikkiin sen myrkyllisen maun vuoksi. Heinän sekaan joutuessaan rönsyleinikki kuitenkin aiheuttaa maitoon maku- ja värivirheitä.


title: Aholeinikki

text: Aholeinikki ("Ranunculus polyanthemos", syn. "R. polyanthemos" ssp. "polyanthemoides", "R. polyanthemos" var. "latisectus") on Euraasiassa tavattava, kuivien niittyjen leinikkilaji. Muiden leinnikkien tapaan aholeinikki on myrkyllinen kasvi.


title: Aholeinikki

text: Monivuotinen aholeinikki kasvaa 20–80 cm pitkäksi. Varsi on pysty, paksutyvinen ja tavallisesti monihaarainen. Varren alaosa ja lehtiruodit ovat tavallisesti siirottavakarvaisia, joskus myös myös myötäkarvaisia tai kaljuja. Aluslehdet ovat tavallisesti pitkäruotisia, ja lehden lapa 3–5-sorminen, tavallisesti syvään kapealiuskainen ja keskilehdykkä ruoditon tai lyhytruotinen. Joskus lehtilapa on kolmisorminen, lehdykät vain jakoisia, liuskat leveitä ja hampaisia, keskilehdykkä ruoditon. Varsilehdet ovat aluslehtiä lyhyempiruotisia ja pienempiä sekä kapealiuskaisia. Kukat sijaitsevat yksittäin varren ja haarojen päissä. Kukkaperä on uurteinen, ja kukkapohjus on karvainen. Kukassa on kaksi kehäkiehkuraa. Verhiö on viisilehtinen, siirottava ja siirrotavakarvainen. Kullan- tai joskus vaaleankeltaisia, 9–15 mm pitkiä terälehtiä on viisi kappaletta. Terälehdissä on mesikuoppa. Aholeinikki kukkii Suomessa kesä-elokuussa. Hedelmistössä on 3–4 mm pitkiä pähkylöitä, joissa on 0,5–1 mm pitkä ja tavallisesti vähän käyrä ota.


title: Aholeinikki

text: Monimuotoinen ahonleinikki jaetaan kolmeen alalajiin: aholeinikkiin (ssp. "polyanthemos"), etelänaholeinikkiin (ssp. x "polyanthemoides") sekä pyökkileinikkiin (ssp. "nemorosus").


title: Aholeinikki

text: Suomessa tavattavista leinikkikasveista aholeinikki muistuttaa eniten niittyleinikkiä ("R. acris"). Jälkimmäinen on kuitenkin lehdiltään leveämpiliuskaisempi ja useimmiten kalju.


title: Aholeinikki

text: Aholeinikki alalajeineen on mantereisen ilmaston euraasialainen laji, joka selvästi karttaa Euroopan merellisiä osia. Sitä kasvaa Tanskasta ja Saksasta itään aina Länsi-Siperiaan saakka. Etelässä levinneisyysalue ulottuu Balkanin niemimaan Pohjois-Kreikkaan saakka, pohjoisessa Fennoskandian keskiosiin ja Pohjois-Venäjälle. Myös Kaukasuksen alueella on lajin laaja esiintymä. Satunnaisemmin aholeinikkiä kasvaa myös Iranissa ja Keski-Aasiassa.


title: Aholeinikki

text: Suomessa aholeinikki on tavanomainen tai yleinen laji Kristiinankaupunki–Iisalmi–Lieksa-linjan eteläpuolella. Pohjoisempana laji harvinaistuu nopeasti, ja Pohjois-Pohjanmaalla ja Etelä-Lapissa laji on jo hyvin satunnainen. Alalajeista aholeinikki on huomattavasti yleisempi ja sitä tavataan koko levinneisyysalueella, etelänaholeinikin esiintymien rajoittuessa lähinnä eteläiseen Suomeen. Pyökkileinikkiä ei tavata Suomessa.


title: Aholeinikki

text: Aholeinikki kasvaa kuivahkoilla ahoilla, kedoilla, niityillä ja lehtoniityillä. Perinteisten kasvupaikkojen vähennyttyä aholeinikki on monien muiden ketokasvien tapaan harvinaistunut. Esimerkiksi Keski-Pohjanmaalla laji määritellään vaarantuneeksi.


title: Stereokemia

text: Stereokemia on kemian osa-alue, joka käsittelee molekyylien kolmiulotteisia rakenteita.


title: Stereokemia

text: Stereokemialla on suuri merkitys monissa biokemiallisissa reaktioissa ja lääkkeiden vaikutusmekanismeissa. Monilla luonnon aineilla ja lääkeaineilla voi olla useita stereoisomeerejä, jotka ovat kemiallisesti samanlaisia mutta niiden fysiologiset vaikutukset ovat erilaisia. Joidenkin lääkeaineiden toinen muoto on aktiivinen, kun taas toinen muoto on jopa haitallinen (esimerkiksi talidomidi). Stereokemiaan liittyy läheisesti käsite stereoisomeria, jolla tarkoitetaan molekyylin atomien erilaista kolmidimensionaalista järjestäytymistä. Stereoisomeria voidaan jakaa konformaatio- ja konfiguraatioisomeriaan, joka sisältää geometrisen eli "cis"-"trans"- ("E","Z")-isomerian, optisen eli peilikuvaisomeriaan ja diastereomerian. Peilikuvaisomeerit ovat toistensa enantiomeerejä. Diastereomeriaa esiintyy yhdisteissä, joilla on useita kiraliakeskuksia. Ne stereoisomeerit, jotka eivät ole toistensa enantiomeerejä, ovat toistensa diastereomeerejä


title: Babyshambles

text: Babyshambles on brittiläinen rockyhtye, jonka keulahahmona toimii laulusolisti Pete Doherty.Studioalbumit


title: Babyshambles

text: EP:t


title: Babyshambles

text: Singlet


title: Yliannostus

text: Yliannostus tarkoittaa myrkytystilaa, joka johtuu vaarallisen suuresta määrästä kehon toimintaa muuttavaa ainetta, kuten esimerkiksi lääkettä tai päihteitä. Se voi pahimmillaan johtaa vakavaan ruumiilliseen vammaan, kuten sisäelinten tuhoutumiseen, aivovaurioon tai kuolemaan. Esimerkiksi kiniinimyrkytys saattaa johtaa myös sokeuteen. Myös sekakäyttö saattaa johtaa edellä kuvattuihin lopputuloksiin. Yliannostus saattaa johtaa myös aivovaurioihin. Yliannostus on yleinen tapa tehdä itsemurha, mutta useimmat yliannostukset ovat vahinkoja.


title: Yliannostus

text: Varsinaisista myrkyistä ei yleensä puhuta yliannostuksina, koska termi viittaa siihen, että myös turvallinen annostus on olemassa.


title: Yliannostus

text: Yliannostusriski on erittäin suuri käytettäessä esimerkiksi huumausaineita. Laittomasti kaupattavien huumausaineiden kohdalla niin kutsuttujen jatkeaineiden ja itse huumaavan aineen suhde on harvoin ainetta käyttävän henkilön tiedossa, ja samankin huumausaineen vahvuus yksittäisten erien kohdalla voi poiketa toisistaan huomattavasti. Joissakin tapauksissa ostettu aine voi olla sataprosenttisesti puhdasta ainetta, kun se voi olla myös pelkkää jatkeainetta. Käyttäjä ei voi myöskään ilman kemiallista tunnistamista olla täysin varma, että hänelle kaupattu aine on juuri sitä, mitä hänelle on myyty. Aine voi olla myös vaikutuksiltaan ja ominaisuuksiltaan täysin poikkeavaa ainetta, joka jo ns. normaaleinakin käyttöannoksinakin voi johtaa kuolemaan ja jota ei esimerkiksi silmämääräisesti tai maistamalla pysty välttämättä erottamaan kaupatusta aineesta.


title: Yliannostus

text: Yliannostuksen jälkeen ilmeneviä oireita voivat olla esimerkiksi uneliaisuus, huimaus, pahoinvointi, takykardia ja oksentelu.


title: Yliannostus

text: Yliannostusoireet saattavat asettua itsestään riippuen nautitusta aineesta, sen määrästä, annostelutavasta ja muista nautituista kemikaaleista, kuten myös yliannostuksen ottaneen henkilön henkilökohtaisista ruumiillisista ominaisuuksista.


title: Yliannostus

text: Yliannostusmyrkytystapauksissa ensiapuna saatetaan käyttää lääkehiiltä, ja vakavissa tapauksissa voi olla tarpeen myös vatsahuuhtelu, jos vatsalaukun sisältö on saatava nopeasti puhdistettua. Tämä toimii kuitenkin ainoastaan, jos aine on nautittu suun kautta ja yliannostuksen aiheuttanutta ainetta on vatsalaukussa vielä kriittisiä määriä. Esimerkiksi suonensisäisesti tai nuuskaamalla käytetyn aineen (esimerkiksi heroiini, kokaiini) yliannostustapauksessa vatsahuuhtelu ei varsinaisesti toimi hoitotoimenpiteenä. Tällaisissa tapauksissa voidaan käyttää vasta-ainetta kumoamaan yliannostellun aineen vaikutuksia, mikäli yliannostuksen aiheuttanut kemikaali on tiedossa ja siihen on olemassa asianmukainen vasta-aine.


title: Yliannostus

text: Muuntohuumeiden kohdalla vakavat yliannostukset voivat olla vaikeita hoitaa, sillä ei välttämättä ole tiedossa minkälaisia määriä ja mitä kemikaalia kyseinen henkilö on nauttinut. Niille on myös harvoin olemassa vasta-ainetta.


title: GPIO

text: General Purpose I/O (lyhenteeltään GPIO) on yleiskäyttöinen pinni mikrokontrollereissa ja mikroprosessoreissa. GPIO voidaan ohjelmoida joko signaalin vastaanottajaksi tai lähettäjäksi.


title: Plankton

text: Plankton eli keijusto on yhteisnimitys kaikille vedessä vapaasti eläville, useimmiten mikroskooppisille mutta myös suuremmille eliöille, jotka liikkuvat lähinnä virtausten mukana. Plankton jaetaan yleensä kasvi-, eläin- ja bakteeriplanktoniin.


title: Plankton

text: Makean veden eläinplanktonin pääryhmiä ovat alkueläimet, rataseläimet ("Rotifera"), vesikirput ("Cladocera") sekä hankajalkaiset ("Copepoda").


title: Plankton

text: Plankton luokitellaan yleisesti eliöiden koon mukaan. Eri kokoluokkien pyytämiseen käytetään erilaisia haavin silmäkokoja ja suodattimia:Holoplankton tarkoittaa eliöitä, joiden koko elinkaari on planktinen.


title: Plankton

text: Meroplankton sen sijaan viittaa planktoneliöihin, jotka vain osan elämästään ovat planktisia. Näitä ovat mm. simpukoiden ja monien äyriäisten kuten merirokkojen ja kymmenjalkaisten toukat.


title: Roadrunner

text: Roadrunner on suomalaisen Hurriganes-yhtyeen loppuvuodesta 1974 julkaistu toinen albumi. Sitä on pidetty suomalaisen rockmusiikin mahdollisesti merkittävimpänä albumina. Se oli Suomen myydyin kotimainen äänite vuoteen 1985 asti, ja sitä on myyty maassa yli 170 000 kappaletta. Levyn kappaleet ovat pääosin nopeatempoista rock and rollia, mutta mukana on myös esimerkiksi 1950-luvun teinipoppia ja 1960-luvun rautalankamusiikkia. Klassikoksi on tullut erityisesti A-puolen päättävä ”Get On”, joka äänitettiin alun perin vain albumin täytteeksi.


title: Roadrunner

text: Levyn materiaali äänitettiin Tukholmassa, ja "Roadrunner" oli samalla Hurriganesin ensimmäinen Ruotsissa julkaistu albumi. Levy myös kaiverrettiin Ruotsissa, minkä vuoksi siitä saatiin äänenvoimakkuudeltaan yhdeksän desibeliä muita suomalaislevyjä kovempi.


title: Roadrunner

text: Albumin kansikuvassa yhtyeen jäsenet istuvat basisti Cisse Häkkisen Cadillacin takapenkillä Helsingin Ruskeasuolla. Tämä Risto Vuorimiehen suunnittelema kansikuva on valittu lukuisia kertoja Suomen parhaaksi levynkanneksi.


title: Roadrunner

text: Hurriganesin esikoisalbumi, sekä studio- että livemateriaalia sisältänyt "Rock and Roll All Night Long" (1973), oli menestynyt hyvin ja oli muun muassa levy-yhtiö Love Recordsin siihen mennessä myydyin LP-julkaisu. Menestystä täydensi singlehitti ”Blue Suede Shoes”, joka vielä elokuussa oli listakolmosena, vaikka itse albumi oli jo pudonnutkin listalta. Syksyyn mennessä Hurriganes oli myös menettänyt Suomen ykkösyhtyeen aseman Hullujussille, mikä ärsytti Hurriganesia ja sen innokkaimpia faneja.


title: Roadrunner

text: Hurriganesilla oli valmiina joitakin levytyskelpoisia covereita, joita se oli esittänyt keikoilla. Yksi niistä oli Freddy Cannonin ”Tallahassee Lassie”, johon oli lisätty tempoa. Basisti Cisse Häkkisen laulamia kappaleita olivat alun perin Jim & The Beatmakersin esittämä ”My Only One” sekä tanskalaisen The Lollipopsin ”I’ll Stay by Your Side”, joka Hurriganesin esittämänä tunnettiin nimellä ”I Will Stay”. Yhtyeellä oli myös omia kappaleita, joita yritettiin konserteissa hioa valmiiksi. Yhtye vuokrasi harjoittelua varten Ruskeasuon K-kaupan ahtaan kellaritilan.Aaltonen & al. 2007: 140.


title: Roadrunner

text: Uuden albumin tuottajaksi lupautui englantilainen Richard Stanley, joka oli innostunut Hurriganesista kuultuaan yhtyeen esikoisalbumin. Stanley sai yhtyeeltä myös demonauhan, jolla oli kappaleet ”Roadrunner”, ”Tallahassee Lassie” sekä erilaisia boogieriffejä, joista yhdestä muotoutui lopulta albumin ensimmäiseksi kappaleeksi päätynyt ”It Ain’t What You Do”. Stanley päätti kirjoittaa yhtyeelle kaksi omaa kappaletta.


title: Roadrunner

text: "Roadrunner" päätettiin Måns Groundstroemin ehdotuksesta äänittää Marcus Österdahlin johtamalla Marcus Music -studiolla Tukholmassa, koska siellä oli mahdollisuus parempaan äänentoistoon kuin suomalaisissa studioissa:Aaltonen & al. 2007: 134. esimerkiksi studion 16-raitatekniikka edusti aikansa huippuluokkaa. Kansainvälisille markkinoille pääsemisen uskottiin edellyttävän myös teknisesti ja äänitykseltään korkeatasoisia albumeja. Lisäksi tuottaja Richard Stanley halusi käyttää moniraitastudiota, jotta hän voisi tallentaa yhtyeen livesoundin, ja Hurriganesin levy-yhtiö Love Records oli jo tehnyt Marcus Musicin kanssa jonkin verran yhteistyötä. Hurriganes oli ensimmäinen Lovelle kuulunut yhtye tai artisti, joka äänitti albuminsa kyseisessä studiossa.


title: Roadrunner

text: Hurriganes matkusti Tukholmaan 16. syyskuuta 1974.Aaltonen & al. 2007: 139. Mukaan lähtivät yhtyeen ja tuottaja Stanleyn lisäksi roudari Kuivis Koskiluoto sekä Love Recordsin johtoportaaseen kuulunut Otto Donner. Yhtyeelle oli varattu studioaikaa neljä päivää. Taloudellisista syistä työt aloitettiin illalla ja niitä jatkettiin myöhään yöhön. Äänittäjänä toimi nuori Leif Måses.Aaltonen & al. 2007: 141. Måses ei ollut aiemmin äänittänyt raskasta rock ’n’ rollia, mutta hän oli kokeilunhaluinen ja taitavaksi luonnehdittu.Aaltonen & al. 2007: 142. Hän siirtyi myöhemmin työskentelemään Abban studioille.Aaltonen & al. 2007: 143.


title: Roadrunner

text: Koska studioaikaa oli vähän, kappaleet oli saatava äänitetyiksi nopeasti. Solisti-rumpali Remu Aaltonen lauloi kappaleet vain yhdellä tai kahdella otolla.Aaltonen & al. 2007: 144. Lisäksi tuottaja Stanley antoi Albert Järvisen soittaa jokaisesta kitarasoolosta korkeintaan kaksi ottoa. Tämä oli Måns Groundstroemin Stanleylle antama neuvo, sillä Järvinen oli käyttänyt studioaikaa runsaasti sooloalbuminsa "Ride On" äänityksissä.Aaltonen & al. 2007: 147. Kiire ei kuitenkaan juuri haitannut, sillä yhtye oli esittänyt useita levyn kappaleita aiemmin keikoillaan, joten äänitykset sujuivat pitkälti rutiinilla.Aaltonen & al. 2007: 144.


title: Roadrunner

text: Järvinen ei pitänyt Stanleyn asenteesta, ja eräänä päivänä hän ei suostunut soittamaan sooloja lainkaan vaan ilmoitti soittavansa kaikki albumin soolot peräkkäin seuraavana päivänä. Muiden hämmästykseksi näin myös tehtiin. Kun Aaltonen kysyi Järviseltä, oliko tämä miettinyt sooloja etukäteen, kuului vastaus: ”Emmä mitään oo funtsannu.” Kappaleen ”Roadrunner” alkuun yhtye yritti luoda The Whon ja Jimi Hendrixin tyylistä kakofoniaa, mutta ongelmaksi muodostui Järvisen Fender Stratocaster, joka ei pysynyt vireessä. Ainoaksi vaihtoehdoksi jäi äänittää alkuosa ja varsinainen kappale erikseen, ja Stanley antoi Järvisen soittaa alusta poikkeuksellisesti kolme tai neljä ottoa.


title: Roadrunner

text: Kappaleessa ”In the Nude” Aaltonen soitti Stanleyn ehdotuksesta erääseen osaan kaksi rumpuraitaa päällekkäin. Hänen soittonsa tuplauksen kohdalla ei mennyt rytmissä, mutta lopputulokseen oltiin silti tyytyväisiä. Aaltonen innostui, ja hänen ehdotuksestaan joissain kappaleissa myös Cisse Häkkisen bassoraitoja tuplattiin. ”Mister X” -kappaleen kanssa tuli ongelmia, koska yhtye ei ollut esittänyt sitä konserteissa ja Stanley oli tehnyt siihen liian vaikeat sanat. Aaltosella oli lauluosuutta äänittäessä vaikeuksia lausua hänelle haastavia sanoja ja tavuja, eikä hän ollut harjoitellut kappaletta ennakkoon.Aaltonen & al. 2007: 145. Lopulta basisti Häkkinen ehdotti Stanleylle, että tämä tekisi Aaltoselle malliksi ”demolaulun”. Stanley lauloi kappaleen yhdellä otolla, ja Aaltonen halusi tulkinnan levylle sellaisenaan.Aaltonen & al. 2007: 146. Kappale ”Get On” puolestaan äänitettiin albumin täytteeksi, kun sen huomattiin jäävän muuten kestoltaan liian lyhyeksi. Aaltonen lauloi sanat sattumanvaraisesti omasta päästään.


title: Roadrunner

text: Lopulta materiaalia jäi ylikin: studiossa äänitettiin myös yhtyeen oma versio The Spencer Davis Groupin kappaleesta ”Somebody Help Me”, alkujaan Chuck Berryn esittämä instrumentaali ”Guitar Boogie” sekä yhtyeen oma ”Boogie Woogie Morning”, joka oli tyylillisesti lähellä ”Get On” -kappaletta. ”Guitar Boogie” julkaistiin vuonna 2000 Albert Järvisen tuotantoa esittelevällä "Patchy Moss – 30 Big Ones" -kokoelmalla.Aaltonen & al. 2007: 152.


title: Roadrunner

text: Viimeinen studiopäivä oli 20. syyskuuta. Nauhoitusten päätyttyä Hurriganes palasi Suomeen laivalla. Yhtye ei ollut varma, oliko äänityksiin käytetty aika vaivan arvoista, ja albumin C-kasettiversiota päätettiin testata laivan diskossa. Yleisön reaktio oli hyvä, ja kotimaassa myös Love Recordsin Atte Blom piti kuulemastaan. Remu Aaltonen ei puolestaan ollut täysin vakuuttunut kuullessaan "Roadrunnerin" koelevyä ystävänsä luona eikä olisi edes halunnut julkaista albumia. Hän oli pettynyt muun muassa bassosoundiin, joka kuului lujempaa kuin studiossa.


title: Roadrunner

text: Stanley palasi vielä Tukholmaan, sillä albumi kaiverrettiin paikallisessa Cutting Roomissa. Koska kaiverrus tehtiin Finnvoxin sijaan Ruotsissa, "Roadrunnerille" saatiin yhdeksän desibeliä – eli kolme kertaa – kovempi äänenvoimakkuus kuin muilla suomalaisilla levyillä.


title: Roadrunner

text: "Roadrunner" on musiikillisesti monipuolinen, mutta silti kokonaisvaltaisempi kuin esikoisalbumi "Rock and Roll All Night". Raa’aksi kutsutun rock and rollin ja rockin lisäksi levyllä voi kuulla rhythm and bluesia sekä nostalgisia vaikutteita 1950-luvun teinipopista ja 1960-luvun rautalangasta. Monenlaisesta aineistostaan huolimatta albumi on kiinteä kokonaisuus, ja yhtyeen oma tuotanto on "Roadrunnerilla" entistä merkittävämmässä roolissa. Albumin kappaleille on tyypillistä intensiivisyys sekä nopea tempo – suurin osa kappaleista kestää alle kolme minuuttia.Fagerholm & Riihimaa: 124.


title: Roadrunner

text: Albumin kappaleita yhdistää Hurriganesille tyypillinen käsittelytapa ja äänimaailma, jossa menneiden aikojen kopioimisen sijaan moninainen kokonaisuus tuodaan esiin 1970-luvun hengessä.Aaltonen & al. 2007: 149–150. Levyn yleisilmeelle on ominaista voimakas kompressointi. Albert Järvisen kitarasoundi on puolestaan hänen aikaisempiin levytyksiinsä verrattuna selvästi hyökkäävämpi. Sooloissa on käytetty vähemmän säröä kuin kompeissa. Järvinen soitti albumilla Fender Stratocasteria sekä Gibson ES-335:tä.


title: Roadrunner

text: Albumin avauskappale on bluespohjainen ”It Ain’t What You Do”, jota Hurriganes soitti säännöllisesti konserteissa. Se perustui yhtyeen roudarin Hande Mertasen mukaan hänen ehdotukseensa tehdä jotain Status Quo -tyyppistä ”ränttätänttää”. Vaikka kappaleen sanoitus on lainattu amerikkalaisen J. Geils Bandin samannimisestä kappaleesta, siitä tuli yksi suomalaisen rockin merkkiteoksista. Se oli myös Albert Järvisen suosikkikappale. Musiikillisesti nostalgisessa ”Hey Groupiessa” lauletaan bändäreistä. Sanoitus on melko viaton, mutta aihe ei ollut suomalaisessa rockissa kovin yleinen. ”Tallahassee Lassie” on rankalla otteella esitetty versio Freddy Cannonin vuonna 1959 levyttämästä rock and roll -kappaleesta.Aaltonen & al. 2007: 150.Fagerholm & Riihimaa: 125.


title: Roadrunner

text: ”The Phone Rang” on Richard Stanleyn kirjoittama nopeatempoinen kappale, jonka laulaa basisti Häkkinen. Häkkinen laulaa myös albumin seuraavan kappaleen, ”I Will Stay”, joka on Hurriganesin versio The Lollipops -yhtyeen vuonna 1965 levyttämästä hitistä ”I’ll Stay by Your Side”. Remu Aaltonen käski Häkkisen laulamaan kappaleen erityisen melankolisesti, jotta siihen saataisiin oikeanlainen tunnelma. Kohtalokasta ilmapiiriä tehostaa akustinen kitara, jota Häkkinen soittaa sekä kappaleen alussa että lopussa. Albumin A-puolen päättää perusrock ”Get On”, josta on tullut klassikko. Joskus on väitetty, että kappale olisi ideoitu vasta studiossa, mutta Hurriganes oli esittänyt sen varhaisversiota jo kesän 1974 keikoillaan. Myös Richard Stanley oli saanut yhtyeeltä samana kesänä demokasetin, jossa oli ”Get Onin” kaltainen kappale. Yhtyeen roudari Kuivis Koskiluoto on kertonut, että ”Get On” oli alkujaan soundcheckeissä käytetty kappale, jota ei lainkaan esitetty varsinaisessa konsertissa. Kappaleen sanoitus on joka tapauksessa improvisoitu studiossa. Remu Aaltosen mukaan Cisse Häkkinen soitti kappaleeseen kaksi bassoraitaa päällekkäin.


title: Roadrunner

text: B-puolen aloittaa vähemmälle huomiolle jäänyt instrumentaali ”In the Nude”. Kyseessä on Joe Garlandin swing-jazz-klassikko ”In the Mood”, jonka Glenn Miller teki tunnetuksi 1940-luvulla. Hurriganesin versio on hyvin samantapainen kuin The Shadowsin versio, joka julkaistiin 1964 yhtyeen albumilla "Dance with The Shadows". Richard Stanleyn mukaan ”In the Nude” oli täytekappale, joka olisi todennäköisesti jätetty pois levyltä, ellei siinä olisi ollut hänen kannattamaansa ”tuplarumpuefektiä”. Stanley oli aiemmin käyttänyt samaa efektiä työskennellessään Lontoossa. ”Mister X” on ”The Phone Rangin” ohella albumin toinen kappale, jonka työstämisessä Stanley on ollut mukana. Hän myös laulaa sen, sillä Stanleyn kirjoittama sanoitus osoittautui Remu Aaltoselle liian vaikeaksi. Musiikillisesti kappale on jossain määrin perusrockista eroava Bo Diddley -tyylinen rhythm and blues.Aaltonen & al. 2007: 145.


title: Roadrunner

text: Remu Aaltonen ja Albert Järvinen olivat esittäneet Little Richardin ”Slippin’ and Slidin’” -kappaletta jo ennen Hurriganesia Kalevala-yhtyeessä. Version alkuriffi on lainattu Otis Rushin kappaleesta ”Homework”, jota muun muassa Fleetwood Mac -yhtye esitti 1960-luvun lopulla. Suurimpana vaikutteena toimi kuitenkin J. Geils Bandin vuoden 1970 versio. Hurriganesin versiossa Järvisen soittaa slide-kitaraa. Nopeatempoisen ”Oowee–Oohlan” sanoitus on Hurriganes-kirjan kirjoittajan, Honey Aaltosen, mukaan ”rock and roll -hölynpölyä”. A-osasta vastaa Remu Aaltonen, ja B-osassa Cisse Häkkinen imitoi Elvis Presleytä. Kappale tunnettiin vielä studiossa nimellä ”Boston Town”.


title: Roadrunner

text: Albumin päättää nimikappale ”Roadrunner”. Sen on levyttänyt ensimmäisenä Bo Diddley vuonna 1960, mutta Hurriganesin esikuvana oli The Pretty Things -yhtyeen versio vuodelta 1965. Sen rakenne on erilainen kuin muissa kappaleissa, sillä tuottaja Stanley halusi albumille muutakin kuin perusrockia. Kappaleessa on esimerkiksi taukoja, joiden esikuvana toimi The Who -yhtyeen kappale ”My Generation”. ”Roadrunnerin” alun kakofonian äänittäminen osoittautui hankalaksi. Albert Järvinen sai sen aikaan sahaamalla kieliä plektralla pitkittäissuuntaan sahaten ja vääntämällä kampea, mutta samalla kitara meni kerta toisensa jälkeen epävireeseen. Niinpä kappaleen alku- ja loppuosat jouduttiin äänittämään eri otoissa ja editoimaan lopuksi yhteen, mikä oli Stanleyn linjan vastaista.


title: Roadrunner

text: "Roadrunnerin" kannet kuvasi Risto Vuorimies, joka oli varsin arvostettu kansitaiteilija. Hän oli kuvannut Hurriganesin esikoisalbumin lisäksi myös muun muassa Albert Järvisen "Ride Onin" sekä Rauli Badding Somerjoen "Muotokuva 1:n" ja "Näin käy rock & rollin" kannet.Aaltonen & al. 2007: 156.


title: Roadrunner

text: Kansikuvat on otettu Ratsastiellä Helsingin Ruskeasuolla lokakuussa 1974.Rantanen 2005: 81. Etukannessa yhtye poseeraa Cisse Häkkisen vuoden 1954 Cadillac Series 62 Sedanin takapenkillä vain auton- ja katuvalojen valaisemassa yössä.Aaltonen 2011: 174. Takakannessa on kuva auton kojetaulusta. Tarkasti katsottuna kuvasta voi erottaa myös tuhkakupin, Brylcreem-tuubin sekä mittaritaulussa palavan "brake"-valon (). Alkuperäisessä vinyylipainoksessa oli avattavat kannet ja sisäkannen kuvassa oli erilaisia esineitä, kuten Järvisen Fender Stratocaster -kitara sekä Cisse Häkkisen Remu Aaltoselle kirjoittama muistilappu, jossa on avauskappaleen ”It Ain’t What You Don” sanat niiden ääntämistä mukaillen: "”Aiv biin traing foor a veri long taim/Ty get mai bisnes, mai bisnes streit...”"


title: Roadrunner

text: "Roadrunner" oli ainoa suomalainen albumi, jonka kansi otettiin mukaan Hipgnosisin ja Roger Deanin vuonna 1977 julkaisemaan teokseen "Album Cover Album". Se on valittu lukuisia kertoja Suomen kaikkien aikojen parhaaksi levynkanneksi, kuten huhtikuussa 2012 Soundin ja Kiasman järjestämässä äänestyksessä. Vuonna 1991 levynkeräilijöiden ja musiikinharrastajien Rare-lehden mukaan ”tylyä rock ’n’ roll -romantiikkaa tihkuvassa kannessa yhdistyvät taiteelliset lähtökohdat ja omaperäinen toteutus hienostuneesti kaupallisiin päämääriin”.Aaltonen 2011: 113.


title: Roadrunner

text: "Roadrunnerin" julkaisi Love Records vuoden 1974 lopulla. Tarkemmasta ajankohdasta on ristiriitaista tietoa: suurin osa lähteistä ilmoittaa levyn ilmestyneen marraskuussa, mutta Hurriganesin diskografiaan ja oheistuotteisiin erikoistuneen Hurriganes-keräilysivun mukaan albumi olisi julkaistu vasta 7. joulukuuta.


title: Roadrunner

text: "Roadrunnerista" muodostui suuri menestys. Se nousi listalle joulukuussa 1974 ja oli vuonna 1975 ykkösenä jokaisen kuukauden listalla tammikuusta toukokuuhun asti. Lopulta kesäkuussa "Roadrunnerin" pudotti kärkipaikalta Erkki Junkkarisen "Ruusuja hopeamaljassa". Albumi myi kultaa pian julkaisunsa jälkeen, ja timanttilevyyn oikeuttavat 50 000 kappaletta ylittyi parissa kuukaudessa.Aaltonen & al. 2007: 154. "Roadrunnerin" kappaleet soivat jatkuvasti radion harvoissa musiikkiohjelmissa, ja Hurriganes nousi lopullisesti Suomen suosituimmaksi rock-yhtyeeksi, myös ulkomaiset esittäjät huomioon otettuna.Aaltonen & al. 2007: 158. Lisäksi albumi sai yleisesti hyvät arvostelut.


title: Roadrunner

text: Albumi on ollut eri listoilla yhteensä 64 viikkoa. Vuonna 1988 albumi nousi uudelleenjulkaisuna sijalle 12,Pennanen s. 162. ja 2011 sijalle 37. "Roadrunner" on Love Recordsin historian ylivoimaisesti myydyin äänite, ja se oli Suomessa myydyin kotimainen albumi vuoteen 1985 asti. Sitä on myyty Suomessa yli 170 000 kappaletta ja se on nykyisin yhdeksänneksi myydyin kotimainen albumi (tilanne huhtikuussa 2015).


title: Roadrunner

text: "Roadrunner" oli ensimmäinen Hurriganes-albumi, joka ilmestyi myös Ruotsissa. Sen julkaisi Sonet-yhtiö vuonna 1975. Julkaisun myötä yhtye alkoi saada suosiota paikallisten raggarien keskuudessa, ja levyä myytiin siellä 30 000–40 000 kappaletta. Albumi ilmestyi samana vuonna myös Ranskassa, julkaisijana oli RCA Victor.


title: Roadrunner

text: "Roadrunneria" pidetään kenties merkittävimpänä suomalaisena rockalbumina. Se teki rock and roll -musiikkia tunnetuksi koko Suomessa, sillä 1950-luvulla sitä oli harrastettu vain suurimmissa kaupungeissa. Radio ei tuolloin juuri rockia soittanut, lehdet eivät siitä erityisemmin kirjoittaneet ja myös levyjen hankkiminen oli hankalaa. Elvis Presley, Little Richard, Jerry Lee Lewis ja Chuck Berry eivät hätyytelleet maan myyntitilastoja. Myöskään kotimaiset rocklaulajat, kuten Rock-Jerry, Timo Jämsen, Jorma Kalenius ja Pekka Loukiala, jotka saavuttivat menestystä erilaisissa rock-kilpailuissa, eivät tuolloin nousseet kuuluisuuteen, sillä he ryhtyivät levyttämään vasta 1960-luvun puolella, kun levy-yhtiöt päästivät studioon myös nuorisomusiikin esittäjiä. Tuolloin yleisö alkoi kuitenkin olla jo kiinnostuneempi rautalankamusiikista ja twististä, ja pian The Beatlesista.


title: Roadrunner

text: Albumin ilmestymisen myötä suomalaisen rockmusiikin harrastajien ei tarvinnut enää tuntea alemmuutta ulkomaisten ihanteiden rinnalla. "Roadrunner" sai muusikot uskomaan, että myös Suomessa on mahdollista tehdä omaperäistä, myyvää musiikkia, joka parhaassa tapauksessa kuulostaa jopa paremmalta kuin ulkomailla suurella budjetilla luodut myyntivaltit. Honey Aaltosen, Vesa Kontiaisen ja Kjell Starckin kirjoittaman "Hurriganes"-kirjan (2007) mukaan "Roadrunner" on albumi, josta on puhuttu, kirjoitettu ja ammennettu vaikutteita enemmän kuin mistään muusta suomalaisesta rocklevystä.


title: Roadrunner

text: "Roadrunner" sisältyy vuonna 2010 julkaistun "1001 albumia jotka jokaisen on kuultava edes kerran eläessään" -kirjan suomenkieliseen painokseen. Siinä albumista kirjoittaa Pekka Laine, jonka mukaan albumi toi rock ’n’ rollin Suomeen, sillä aiemmat rokkarit eivät olleet päässeet esittämään asiaansa ilman iskelmäteollisuuden ”vesittävää panosta”. Laineen mielestä levyn ylivoimaisuus perustuu paitsi Hurriganesin soittoenergiaan, myös sen tuotantoon. Hän nostaa esiin myös Albert Järvisen, sillä ”ilman hänen äärimmäisen sulavaa kitarointiaan levyä ei palvottaisi suomalaisen perusrockin ylimpänä klassikkona”.


title: Roadrunner

text: Cisse Häkkisen mielestä "Roadrunnerilla" vallitsee muista yhtyeistä eroava Hurriganes-soundi, mikä tekee levystä poikkeuksellisen. Levyn tuottanut Richard Stanley on sanonut albumia ”fantastiseksi”, sillä sitä äänittäessä kaikki onnistui. Love Recordsilla työskennelleen Otto Donnerin mukaan Hurriganes ylitti albumilla kaikki odotukset ja ”tavallaan räjäytti potin”. Albert Järvinen ei ollut yhtä vakuuttunut, sillä hänen mielestään levyllä oli ”vähän sellaisia falskeja kohtia”. Vuonna 1982 hän kuitenkin sanoi haastattelussa sen olevan ”kaikkein kovin” Hurriganes-albumi. Soundit ovat alkeelliset, ”mutta jytinää ja tunnetta löytyy”. Remu Aaltonen sanoi vuonna 1975, että ”ei "Roadrunner" loppujen lopuksi mikään ihmeellinen LP ollut”. Hän ihmetteli albumin suosiota vielä paljon myöhemminkin:


title: Roadrunner

text: "Roadrunnerin" julkaisun myötä nöyristelevän, omanarvontunnottoman ja ulkomaisten ihanteiden rinnalla alemmuutta tuntevan suomalaisen rockmusiikin aika oli väistymässä. Hurriganesista kasvoi levyn ilmestyttyä myös suomalaisten teinien idoli. Yhtyeen elämänasenne edusti kapinaa vanhempia polvia vastaan, minkä lisäksi se innosti tuhannet nuoret musiikkiharrastuksen pariin. Aloittelevat soittajat saivat esikuvan ja todisteen siitä, että itseään voi ilmaista myös yksinkertaisen ja helposti opeteltavan musiikin kautta. Lisäksi kotimaisen esikuvan saattoi nähdä konsertissa useammin kuin kerran elämässä.Myöhemmin on ilmestynyt muitakin singlejä. Sonet julkaisi singlen "Get On / Kenny at the Corner" Englannissa, Ranskassa ja Länsi-Saksassa vuonna 1977. Vuonna 1992 Love puolestaan julkaisi Suomessa singlet "Get On / Tallahassee Lassie" ja "Roadrunner / My Only One".


title: Roadrunner

text: MuusikotMuut


title: Roadrunner

text: "Roadrunnerin" alkuperäisessä vinyylipainoksessa kappaleet oli kirjoitettu takakanteen väärässä järjestyksessä, minkä lisäksi kansikuvasta vastanneen Risto Vuorimiehen nimi oli kirjoitettu väärin, "Risto Vuoromies". Nämä virheet oli korjattu ensimmäiselle uusintapainokselle. Albumin alkupään painoksissa esiintyy kuitenkin kansiversioiden ja etikettien kanssa jonkin verran päällekkäisyyksiä muun muassa sen vuoksi, että vaikka kannesta tehtiin uusi painos, varastossa oli vielä vanhoja etikettejä ja ne käytettiin ensin, ennen kuin uudet etikettiversiot otettiin käyttöön. Albumin vinyyliversiosta on sittemmin otettu lukuisia uusintapainoksia.


title: Roadrunner

text: C-kasettipainoksissa kappaleet ”Hey Groupie” ja ”Tallahassee Lassie” sekä ”Slippin’ and Slidin’” ja ”Oowee–Oohla” olivat vinyyliversioon nähden keskenään päinvastaisessa järjestyksessä. Ruotsalaisessa kasettipainoksessa kappalejärjestys eroaa suuresti muista painoksista.


title: Roadrunner

text: Ensimmäinen CD-painos albumista julkaistiin vuonna 1988. Monikanavainen SACD-versio ilmestyi vuonna 2007.


title: Mekanoreseptori

text: Mekanoreseptorit ovat aistinreseptoreita jotka ottavat vastaan mekaanisia ärsykkeitä, kuten värähdyksiä, ilman ja veden virtauksia. Nämä aistimet ovat usein sijoittuneet ympäri eläimen ruumista. Mekanoreseptoreita on mm. isoissa verisuonissa, sisäkorvassa ja lihaksissa. Niveljalkaisilla reseptorit ovat keskittyneet tuntokarvoihin, joita on erityisen tiheässä jaloissa ja tuntosarvissa, mutta myös muualla hyönteisen ruumiissa.


title: Lleida

text: Lleida (espanjaksi "Lérida") on samannimisen maakunnan pääkaupunki Katalonian itsehallintoalueen länsiosassa, Espanjassa. Kaupungin väkiluku vuonna 2015 oli 138 542.


title: Lleida

text: Pääelinkeinot ovat maatalous ja matkailu. Kaupunki on kaksikielinen: katalaani on pääkieli, mutta kaikki paikalliset puhuvat myös espanjaa. Kaupungin läpi virtaa Segre, joka on Ebron sivujoki.


title: Lleida

text: Lleidan kautta kulkee Espanjan kansallisen rautatieliikenneyhtiön (Renfe) ylläpitämän AVE-suurnopeusjunaverkon itäinen linja Madridista Barcelonaan. Pysäkit linjalla ovat Madrid-Puerta de Atocha, Guadalajara-Yebes, Calatayud, Zaragoza-Delicias, LLeida, Camp Tarragona, Barcelona-Sants.


title: Lleida

text: Kaupungin nähtävyyksiin kuuluvat muun muassa "La Seu Vella", romaanis-goottilaistyylinen katedraali, ja "La Paeria", Rooman valtakunnan ajoilta peräisin oleva kaupungintalo. Kaupungissa toimii alun perin 1200-luvun lopussa avattu yliopisto, joka on yksi Espanjan vanhimmista.


title: Lleida

text: Lleidassa järjestetään vuosittain latinalaisamerikkalainen elokuvafestivaali sekä animaatiofestivaali nimeltä "Animac". Kaupungista on kotoisin jalkapalloseura Unió Esportiva Lleida, joka pelaa Espanjan kolmanneksi ylimmällä sarjatasolla Segunda división B:ssä.


title: Lleida

text: Kaupungin latinankielinen nimi on "Ilerda". Yksi Rooman sisällissodan tärkeimmistä taisteluista, Ilerdan taistelu, käytiin kaupungin lähettyvillä Julius Caesarin ja Pompeiuksen joukkojen välillä vuonna 49 eaa. Barcelonan kreivi Ramon Berenguer IV valtasi kaupungin takaisin maureilta vuonna 1148. Espanjan sisällissodassa Lleida toimi yhtenä Barcelonan tärkeimmistä puolustuspisteistä, mutta menetettiin Franconjohtamille nationalisteille vuonna 1938.


title: Diapaussi

text: Diapaussi on lepotila, jonka aikana eliön elintoiminnot ovat erittäin hitaat. Diapaussin aikana ei oteta ravintoa ja eliö on erittäin vastustuskykyinen erilaisia luonnonilmiöitä kuten kuivuutta ja alhaisia lämpötiloja vastaan. Hyönteiset voivat olla lepotilassa kaikissa kehitysasteissaan (munana, toukkana, kotelona ja aikuisena) mutta normaalisti se on rajoittunut vain yhteen kehitysasteeseen.


title: Diapaussi

text: Diapaussin laukaisevat Suomen leveysasteilla useimmiten myöhäiskesän lyhenevät päivät ja valon määrä eikä vain olosuhteiden huonontuminen. Diapaussin ansiosta esimerkiksi hyönteiset selviytyvät talven yli.


title: Feromoni

text: Feromonit ovat ihmisen tai eläimen lähettämiä kemiallisia viestiaineita, jotka vaikuttavat saman lajin muiden yksilöiden käyttäytymiseen tai hormonitoimintaan. Feromonit kuuluvat semiokemikaalien aineryhmään.


title: Feromoni

text:
Seksuaaliferomonien avulla houkutellaan vastakkaisen sukupuolen edustaja paritteluun. Näistä sukupuolihormoneista käytetään joskus harvoin myös nimitystä "gamoni" (engl. gamones).
Koostumukseltaan nämä feromonit voivat toisinaan olla verrattain yksinkertaisiakin yhdisteitä kuten asetaatteja, estereitä, aldehydejä, ketoneita ja sekundäärisia alkoholeja. Tavallisesti niiden kemiallinen rakenne on kuitenkin paljon monimutkaisempi.


title: Feromoni

text: Ihminen aistii feromoneja nenän sierainten välissä sijaitsevalla vomeronasaalielimellä. Miehen hiessä oleva feromoni on androstenoni (CHO). Naisen emättimen erittämä feromoni on nimeltään kopuliini.


title: Feromoni

text: Muurahaiset merkitsevät polkunsa feromonien avulla osatakseen takaisin. Muurahaisilla on myös hälytysferomoneja, joilla ne varoittavat uhkaavasta vaarasta. Lisäksi ampiais- ja muurahaiskuningattaret erittävät feromonia, joka vaikuttaa muihin naaraisiin siten, että niiden sukupuolinen kehitys lakkaa ja niistä tulee työläisiä. Tuhohyönteisiä hävitetään seksuaaliferomonien avulla: tuoksun houkuttelemat koiraat tuhotaan kun ne ehtivät paikalle. Nykyään tosin käyttö keskittyy lähinnä tuholaisfrekvenssin (määrien) monitorointiin näytepyydyksien avulla ja varsinainen torjunta toteutetaan muilla keinoin.


title: Feromoni

text: Kissat merkitsevät reviiriä hankaamalla poskeaan ihmistä vasten. Kissan suupielissä sijaitsevat hajurauhaset, joista erittyvä aine, feromoni, on kissan keino merkitä sen reviiri, eli se on kissan tapa merkitä ihminen sen "omaisuudeksi".


title: Feromoni

text: Feromonit voidaan jaotella vaikutuksen perusteella ainakin seuraaviin ryhmiin:


title: Metropolismania

text: Metropolismania on Media Factoryn kehittämä ja Natsumen julkaisema kaupunginrakennuspeli, jonka päämääränä on rakentaa kaupunki ja taloja. Peli julkaistiin PlayStation 2:lle vuonna 2001. Peli julkaistiin alun perin japaniksi ja myöhemmin englanniksi. Pelille on ilmestynyt kaksi jatko-osaa, "Metropolismania 2" ja "Metropolismania 3" (vain Japanissa).


title: Metropolismania

text: Peliä pelataan keltasilinterisellä hahmolla, jonka tehtävänä on rakentaa suuri kaupunki. Kun ihmisiä on alkanut muuttaa kaupunkiin heihin voi tutustua ja suostutella heidän ystäviään muuttamaan kaupunkiin. Jos heidän talonsa alkavat hehkua toisen värisinä, se tarkoittaa että kaupunkilaiset ovat vailla jotain palvelua sairaalasta aina leikkipuistoon. Jos pelaaja ei toteuta toiveita ajoissa, niin asukkaat suuttuvat ja muuttavat lopulta pois. Kun pelaaja on saavuttanut vaadittavat tavoitteet, hän voi siirtyä seuraavalle tasolle. Pelin edetessä hahmolle voi ostaa uusia vaatteita ja talon. Kaupunkia voi koristaa muun muassa puistonpenkeillä ja postilaatikoilla. Hahmolla on käytössä matkapuhelin, jolla pidetään yhteyttä pomoon ja asukkaisiin.


title: The Sims 2

text: The Sims 2 on Maxisin kehittämä ja Electronic Artsin julkaisema "The Sims" -pelisarjaan kuuluva simulaatiopeli. Peli julkaistiin alun perin vuonna 2004 Microsoft Windowsille ja seuraavana vuonna OS X:lle. Pelille on julkaistu kahdeksan lisäosaa, jotka kaikki ovat julkaistu myös Suomessa. Pelille on lisäksi julkaistu yhdeksän erilaista kamasettiä.


title: The Sims 2

text: "The Sims 2" on myynyt Suomessa jo viisinkertaisesti platinaa. "The Sims 2" -peliä on myyty Suomessa vuoteen 2008 mennessä kaiken kaikkiaan 207 997 kappaletta, josta yksistään PC-versiota reilut 100 000 kappaletta. Kaiken kaikkiaan "The Sims 2" -pelejä ja lisälevyjä on myyty jo yli 400 000 kappaletta. EA:n mukaan "The Sims 2" -peli löytyy nykyään joka kymmenennestä suomalaisesta kodista. EA lopetti pelin tukemisen kymmenen vuotta julkaisunsa jälkeen vuonna 2014.


title: The Sims 2

text: "The Sims 2":ssa pelaaja perustaa perheen joko valmiina olevaan tai itse luotuun naapurustoon (PlayStation-versiossa ei voi luoda naapurustoa). Pelaaja voi myös pelata pelin mukana tulleilla perheillä. Valmiilla perheellä on jo tontti ja sisustettu talo, sekä mahdollisesti puoliso, lapsia ja ura. Valmiita perheitä on myös naapurustovalikoimassa ja heidät voi asuttaa valitsemalleen tontille.


title: The Sims 2

text: Jos pelaaja haluaa tehdä oman perheen, hänen täytyy tehdä perheelle vähintään yksi aikuinen sim. Aikuisen lisäksi voi perheeseen lisätä taaperoita, lapsia, teinejä ja vanhuksia. "" -lisäosassa peliin tulee uusi ikäluokka, nuori aikuinen, mutta jotta kyseisen elämänvaiheen voisi pelata, on pelaajan luotava nuori aikuinen yliopistonaapurustossa tai lähetettävä teini-ikäinen sim yliopistoon opiskelemaan. Jos et lähetä teiniä yliopistoon, tai et luo opiskelijoita, niin silloin tätä elämänvaihetta ei ole. Nuori aikuinen ei siis ole pakollinen ikäluokka.


title: The Sims 2

text: Perheellä on luomisen jälkeen 20 000 "simoleonia" (SimCityn rahayksikkö) – poikkeuksena nuori aikuinen, jolla rahaa on 500 simoleonia opiskelujaan varten. Päivityksen mukana perheen alkuvarat vaihtelevat simien määrästä sekä niiden iästä. Raha summa voi olla jopa 50 000 §. Talous voi tällä aloitusrahalla ostaa joko valmiin talon tai rakentaa täysin uuden talon tyhjälle tontille. Näistä rahoista pitäisi myös riittää talon sisustukseen, ellei huijaa rahakoodeilla, joilla simin tilille saa halutun määrän rahaa.


title: The Sims 2

text: Kun perhe on asettunut asumaan, pitää elanto turvata. Teinit, aikuiset, vanhukset ja ""-lisäosan myötä myös lemmikit voivat käydä töissä. Vanhukset voivat toki myös levätä kotonaan eläkkeen turvin. Eläkettä ei tosin kerry, mikäli sim on luotu vanhuksena: tällöin hänen on mentävä ”hanttihommiin”, joista hän ansaitsee itselleen hieman rahaa. Uravaihtoehtoja on peruspelissä kymmenen: urheilu, liiketalous, rikollisuus, ravintola, lainvalvonta, lääketiede, sotilas, politiikka, tiede sekä löysäily. "The Sims 2: Yliopisto" -lisäosa tuo peliin taiteen, luonnontieteen, mystiikan ja viihteen urat. Näille työurille pääsevät kuitenkin vain yliopiston käyneet simit. "" -lisäosan mukana tulevat urat seikkailija, peli, musiikki, laki, opetus ja toimittaja. "" -lisäosan mukana tulevat urat ovat tanssija, tiedustelu, arkkitehti, meritutkija ja esiintyminen.


title: The Sims 2

text: Pelissä on tarkoituksena johtaa simien elämää hyvään suuntaan, mutta valinta hyvän ja huonon elämän välillä on lähes täysin pelaajalla. Simeillä on toiveita sekä pelkoja, joita pelaaja voi toteuttaa – toiveiden toteuttamisesta sim ansaitsee tavoitepisteitä, pelkojen toteutumisesta sim menettää niitä. Pisteillä voi ostaa tavoitepalkintoja, joista voi olla hyötyä tai haittaa pelin edetessä.


title: The Sims 2

text: Simeillä on myös elämäntavoite, jonka voi valita Luo perhe -tilassa tai lapsen kasvaessa teiniksi (lapsilla, taaperoilla ja vauvoilla on aina kasvutavoite). Tavoitteen voi valita viidestä eri vaihtoehdosta: perhe-, romantiikka-, tieto-, mammona- tai suosiotavoite. "" -lisäosassa tulevat nautinto- sekä syöpöttelytavoitteet, joista jälkimmäisen voi saada vain tavoitepalkinto mielenmuokkauspalloa käyttämällä tavoitemittarin ollessa hyvin alhainen vihreä tai punainen. Sen lisäksi simille voi valita lisätavoitteen, joka tulee "" -lisäosassa etu-palkintona.


title: The Sims 2

text: Perheissä esiintyvistä ongelmista voidaan mainita esimerkiksi tulipalot, tappelut, murtovarkaudet, sairaudet ja alien kaappaukset.


title: The Sims 2

text: Peliä ei varsinaisesti voi pelata läpi, sillä perheen elämä voi jatkua vailla päämäärää niin kauan kuin simejä riittää. Vaikka perheen simit kuolisivatkin, pelaaja voi aina luoda uuden perheen ja aloittaa "alusta".


title: The Sims 2

text: Peliin voi myös halutessaan ladata vaatteita, asusteita, huonekaluja, taloja ja muuta vastaavaa Internetistä, esimerkiksi pelin virallisilta sivuilta. Vaatteita voi myös kuvioida ja värjätä uudelleen itse The Sims Body Shopilla, joka tulee "The Sims 2":n mukana. Vaatteen tekoon tarvitsee myös kuvankäsittelyohjelman.


title: The Sims 2

text: "The Sims 2" -peruspelin mukana tulee kolme naapurustoa, Kauniala, Outolaakso ja Veronala. Vuodenajat-lisäosan mukana tulee uusi naapurusto, Leutolaakso, Vapaa-aika-lisäosan mukana Puuhalan laakso ja Kaupunkikämpän mukana Belladonnapoukama. Myös lisäosien "Kauppa Auki" ja "Yöelämää" mukana tulevat naapurustojen kaltaiset sivunaapurustot kaupunkialue Stadi ja ostosalue Siniperä. Pelissä voi myös tehdä oman naapuruston ja oman kaupunkialueen ja ostosalueen valmiiseen naapurustoon liitettynä, mutta näissä ei ole valmisperheitä eikä valmiiksi sijoitettuja taloja. Naapuruston maaperän voi valita itse, vaihtoehtoina ovat aavikko, maanpinta, asfaltti ja rehevä.


title: The Sims 2

text: Kauniala on tullut tunnetuksi koko kaupungin rikkaimman miehen, Januksen, vaimon Johannan katoamisen vuoksi. Katoaminen on täysi mysteeri, mutta on huhuttu, että avaruusoliot olisivat voineet viedä Johannan. Kummallista on, että Terhakaisen siskokset muuttivat Kaunialaan juuri samaan aikaan... Asialla on toki voinut olla myös kaupungin naistennaurattaja Toni Lorula. Valmisperheet ovat Goottilan, Lorulan, Vähälän, Mukavaisen, Vanhasen, Haaveisen, Terhakaisen ja Röyhkän perheet.


title: The Sims 2

text: Kaunialan maaperä on rehevä ruoho.


title: The Sims 2

text: Outolaakso sijaitsee aavikolla, ja muutama sen asukkaista on avaruusolioita. Kaupungin vanhimman naisen Olivia Vainajalan pihalla on kymmenkunta hautakiveä, joiden kaikkien vainajia ei tiedetä. Outolaakson valmiit perheet ovat Erakkolan, Ruutilan, Lyytisen, Ypölän, Virtasen, Uteloisen ja Vainajalan perheet. Lisäksi Outolaaksosta löytyy towniena Johanna Goottila.


title: The Sims 2

text: Outolaakson maaperä on aavikko.


title: The Sims 2

text: Veronalan naapurusto perustuu italialaiseen Veronan kaupungissa tapahtuneeseen Romeo ja Julia -tarinaan. Monttupuun ja Capulan perheet ovat riidoissa, mutta sukujen teinit ovat rakastuneet toisiinsa. Monttupuiden ja Capuloiden lisäksi muita asutettuja valmisperheitä naapurustossa on vain Unelmalan perhe.


title: The Sims 2

text: Veronalan maaperä on Kaunialan tavoin rehevä.


title: The Sims 2

text: "The Sims 2 Yliopisto" () on 11. maaliskuuta 2005 julkaistu lisäosa. Lisäosassa pelaajalla on mahdollisuus lähettää oma siminsä opiskelemaan yliopistoon teini-iässä tai erikseen luoda opiskelijasimejä. Yliopistoon siirryttyään simistä tulee nuori aikuinen. Sim voi asua joko asuntolassa, yksityisasunnossa tai osakuntatalossa. Yksityisasunnon voi myös muuttaa osakuntataloksi. Yliopistossa on myös mahdollisuus päästä salaseuran jäseneksi, jos on hyvissä väleissä kolmen jäsenen kanssa eli molemmilla on pitkän ajan suhde vähintään 50. Jäsenet tunnistaa tummasta puvusta ja laamarintamerkistä. Lisäosassa voi laittaa simin viuhahtelemaan eli juoksemaan alasti ympäri kampusta. Simit voivat palauttaa kuolleita sukulaisiaan ja tuttaviaan henkiin Haudantakain -nimisellä laitteella, jonka sim saa saavuttaessaan Mystiikka-uran viidennen tason. Pelissä tulee 125 uutta esinettä, ja mukana on muutama aikuisille ja nuorille aikuiselle kohdistettu uusi hiustyyli.


title: The Sims 2

text: "The Sims 2 Yöelämää" () on Suomessa 12. lokakuuta 2005 julkaistu lisäosa. Simit voi viedä illalliselle, diskoon, treffeille tai vaikka keilailemaan. Pelissä on 125 uutta esinettä. Lisäosa tarjoaa runsaasti uusia vaatteita ja hiustyylejä. Lisäksi sim voi ostaa oman auton ja rakentaa autotallin. Simit voivat muuttua vampyyreiksi, jos joutuvat tällaisen puremiksi.


title: The Sims 2

text: "The Sims 2 Kauppa auki" () on vuonna 2005 julkaistu lisäosa, jossa on tarkoitus perustaa jonkinlainen kaupallinen yritys, kuten vaatekauppa, kukkakauppa, ravintola tai salonki. Pelaaja on itse vastuussa yrityksensä tulevaisuudesta. Yritykseen voi palkata työntekijöitä, joiden kokemus ja pisteytys vaikuttaa palkkavaatimukseen. Taloudellisesti tiukkoina aikoina voi aina tietenkin turvautua perheenjäsenten ilmaiseen työvoimaan. Työntekijöiden tyytyväisyys on yhtä tärkeää kuin asiakkaiden, ja henkilökuntaa voi halutessaan tyydytellä palkankorotuksilla ja tauoilla. Kun työntekijä on tarpeeksi kauan työskennellyt yrityksessä, hänet voidaan ylentää esimieheksi ja tätä voi ohjata, kuten omia simejäkin, erona on se, että esimiestä voi ohjata vain yrityksessä ja vain, jos kutsuu työntekijän töihin. Yritystä voi kasvattaa miltei loputtomiin: pelaaja voi katsella yrityksensä kasvavan pienestä kulmakaupasta kolmikerroksiseksi ostosparatiisiksi. Lisäksi lisäosan mukana tulee myyntikalusteita ja työpöytiä, joita tarvitaan puodin ylläpidossa.


title: The Sims 2

text: "The Sims 2: Lemmikkielämää" () on 17. lokakuuta 2006 julkaistu neljäs lisäosa. Pelissä on mahdollisuus ostaa tai luoda lemmikki. Peli tarjoaa vaihtoehdoksi koiran ja kissan, lisäksi ostotilasta on saatavilla pienempiä terraariolemmikkejä. Lemmikkejä pitää ruokkia ja niiden hyvinvoinnista on huolehdittava. Lisäksi niitä voi kouluttaa ja jakaa muille pelaajille pelin sivuston kautta. Lemmikki (kissa/koira) voi käydä myös simien tapaan töissä ja ansaita näin lisätuloja perheelle. Lemmikin ylennyksellä tienaa myös uusia ominaisuuksia lemmikin luomiseen (esimerkiksi eriväriset turkit ja uudet kaulapannat). Lemmikkejä ei voi ohjata, mutta niiden mielialaa ja suhteita voi seurata (huijauskoodien avulla myös lemmikin ohjaaminen on mahdollista). Simin on mahdollista muuttua ihmissudeksi. Pelin mukana tulevat koiran ja kissan lisäksi terraariolemmikit, hamsteri ja lintu. Kullekin eläinlajille on omat rotunsa.


title: The Sims 2

text: "The Sims 2 Vuodenajat" () on viides lisäosa. Se julkaistiin Suomessa 1. maaliskuuta 2007. Pelissä on mukana 125 uutta esinettä, muun muassa mehulinko ja vaatenaulakko. Pelissä on neljä vuodenaikaa, ja pelaaja voi itse valita kuhunkin naapurustoon vuodenajat ja vuodenaikojen järjestyksen. Simit voivat paleltua tai saada lämpöhalvauksen sään ja pukeutumisen mukaan. Simit voivat muuttua vihersimeiksi ja liittyä puutarhakerhoon. Pelin mukana tulee yksi uusi naapurusto ja muutama uusi perhe. Vuodenajat tuo peliin uusia hiustyylejä ja vaatteita sekä muutamia uusia toimintoja, kuten kalastuksen ja viljelyn. Uusina toimintoina voi myös valita erilaiset asusteet eri tilanteisiin. Lisäksi tulee myös uusi asukategoria, ulkovaatteet. Lisäosa tuo peliin mahdollisuuden antaa lahjoja, säilöä ruokaa, kalastaa ja pyydystää perhosia ja tulikärpäsiä.


title: The Sims 2

text: "The Sims 2: Matkoilla" () on pelisarjan kuudes lisäosa. Se julkaistiin Euroopassa 6. syyskuuta 2007. Lisäosassa simit voivat matkustaa lomalle hotelliin, telttaan tai itseostettuun loma-asuntoon. Lomalla simit voivat esimerkiksi ottaa valokuvia tai uida meressä. Simit voivat oppia paikallisilta asukkailta, kuten tulitanssijalta tai ninjalta uusia taitoja ja opettaa ne kotona muille simeille. Jokaiseen lomakohteeseen kuuluu myös oma tervehdystapa. Tonteille saattaa ilmaantua myös taskuvaras, joka saattaa vohkia similtä rahaa. Tarpeeksi loogiset simit voivat torjua tämän tervehdyksen ja tarpeeksi hyväkuntoiset voivat saada rahansa takaisin.


title: The Sims 2

text: Pelissä on kolme matkakohdetta, jotka ovat Twikkii-saari, Kolmijärvi ja Takemizu-kylä. Jokaiselle on kätketty salainen piilotontti, jossa pelaaja voi suorittaa erilaisia tehtäviä.


title: The Sims 2

text: "The Sims 2: Vapaa-aika" () on pelisarjan seitsemäs lisäosa. Suomessa se julkaistiin keväällä 2008. Tällä kertaa simeille on luotu harrastuksia, joiden parissa voi nyt viettää aikaa. Luvassa on harrastuksia eri aloilta, kuten musiikista, urheilusta ja taiteesta. Simit voivat esimerkiksi etsiä elämää ulkoavaruudesta. Osaamillaan uusilla taidoilla simit voivat haastaa toisia simejä kilpailuihin ja verrata taitojaan toisten simien kanssa. Itsetehtyjä tuotteita voi myös myydä. Simit voivat vaikka harrastaa autojen parissa tai tanssia balettia.


title: The Sims 2

text: "The Sims 2: Kaupunkikämppä" () julkaistiin syksyllä 2008 ja se on kahdeksas ja samalla viimeinen lisäosa. Se ilmestyi Euroopassa 21. elokuuta 2008 ja Pohjois-Amerikassa 26. elokuuta. Tässä uusimassa lisäosassa simit voivat maksaa vuokraa, ja valittavana on useita eri asuntotyylejä. Lisäosassa myös naapurit vaikuttavat simien elämään. Pelissä julkistettiin kokonaan uudenlaisia yhteisötontteja. Tuttuun tapaan mukana on uusia hiustyylejä, vaatteita ja huonekaluja. Lisäosa tuo peliin myös taikuuden, kuten alkuperäisessä "The Sims" -pelissä "" -lisäosassa.


title: The Sims 2

text:
The Sims 2: Joulupaketti
"Joulupaketti" on "The Sims 2" -sarjan ensimmäinen ja ainoa minilisäosa. Se julkaistiin Suomessa 22. marraskuuta 2005. Pelissä on mahdollisuus esimerkiksi saada joulupukki vierailemaan jouluna simien kotona.


title: The Sims 2

text:
The Sims 2: Perhepakkaus Kamasetti
"Perhepakkaus Kamasetti" tuo peliin perheaiheisia tavaroita ja sisustuselementtejä eri teemoittain, kuten meriteemaisena. Perhepakkauksessa on myös esimakua "Yöelämää"-lisäosasta, muun muassa yhteensopivuustilastojen muodossa.


title: The Sims 2

text:
The Sims 2: Glamour Kamasetti
"Glamour Kamasetti" tuo mukanaan uusia esineitä ja asuja. Simit voivat vaihtaa elämäntyylinsä glamouriksi ja pukeutua glamourasuihin.


title: The Sims 2

text:
The Sims 2: Juhlien! Kamasetti
"Juhlien! Kamasetti" julkaistiin Suomessa 5. huhtikuuta 2007. Se sisältää nimensä mukaisesti esineitä erilaisiin juhliin, kuten syntymäpäiville ja häihin.


title: The Sims 2

text:
The Sims 2: Joulun Kamasetti
"Joulun Kamasetti" tuo nimensä mukaisesti peliin niin jouluisia kuin uuden vuoden viettoonkin tarkoitettuja esineitä, kuten joulukuusia ja kyntteliköitä. Kamasetti sisältää Joulupaketin 40 esinettä, ja tämän lisäksi uusia tavaroita on 20.


title: The Sims 2

text:
The Sims 2: H&M Muodin Kamasetti
"H&M Muodin Kamasetti" lisää peliin 100 H&M-vaateyrityksen vaatemallia. Kamasetti julkaistiin kesäkuussa 2007.


title: The Sims 2

text:
The Sims 2: Teinien Kamasetti
"The Sims 2: Teinien Kamasetti" on teinien muotia ja tavaroita koskeva kamasetti, joka julkaistiin 8. marraskuuta. Se sisältää 89 uutta vaatetta ja 60 uutta teinitavaraa. Kamasetti tarjoaa eri värisiä vaatteita kummallekin sukupuolelle. Mukana on esimerkiksi goottitavaraa.


title: The Sims 2

text:
The Sims 2: Kyökki & Kylppäri Sisustajan Kamasetti
"The Sims 2: Kyökki & Kylppäri Sisustajan Kamasetti" keskittyy nimensä mukaisesti keittiöön ja kylpyhuoneeseen. Paketti sisältää uusia esineitä, minkä lisäksi erilaisia asusteita, kuten pyyhkeitä pään ympärille.


title: The Sims 2

text:
The Sims 2: Kodin Ikea Kamasetti
"The Sims 2: Kodin Ikea Kamasetti" julkaistiin 26. kesäkuuta 2008. 60 uutta sisustusesinettä omaava "Kodin Ikea Kamasetti" tuo mahdollisuuden sisustaa simien talot Ikea-kalustein.


title: The Sims 2

text:
The Sims 2: Kartano & Puutarha Kamasetti
"The Sims 2: Kartano & Puutarha Kamasetti" on "The Sims 2":n viimeinen kamasetti. Pelin 60 esinettä on tarkoitettu kartanoihin ja puutarhoihin. Kamasetti julkaistiin 20. marraskuuta 2008.


title: The Sims 2

text: "The Sims 2 Holiday Edition (2005)" julkaistiin vuoden 2005 joulumyyntiin ja se sisälsi alkuperäisen "The Sims 2" -pelin ja "The Sims 2: Joulupaketti" -minilisäosan. Paketti ei ole enää myynnissä.


title: The Sims 2

text: "The Sims 2 Holiday Edition" -paketista julkaistiin uusi versio vuoden 2006 joulumyyntiin ja se sisälsi alkuperäisen "The Sims 2" -pelin ja "The Sims 2: Joulun kamasetti" -kamasetin. Paketti ei ole enää myynnissä.


title: The Sims 2

text: "The Sims 2 Deluxe" sisältää alkuperäisen "The Sims 2" -pelin, Yöelämää-lisäosan ja bonuslevyn, joka sisältää taustakuvia tietokoneen työpöydälle ja erilaisia videoita.


title: The Sims 2

text: "The Sims 2 Double Deluxe" sisältää alkuperäisen "The Sims 2" -pelin, "Yöelämää"-lisäosan ja lisäksi "The Sims 2: Juhlien!" -kamasetin. Lisäksi mukana tulee bonuslevy, jossa on taustakuvia ja erilaisia videoita.


title: The Sims 2

text: "The Sims 2 Kampus" -kokoelma sisältää lisäosan "The Sims 2 Yliopisto" sekä kamasetit "Teinien kamasetti" ja "Kodin Ikea".


title: The Sims 2

text: "The Sims 2 Bisnes" -kokoelma sisältää lisäosan The Sims 2 "Kauppa auki" sekä kamasetit "H&M Muodin Kamasetti" ja "Kyökki ja kylppäri".


title: The Sims 2

text: "The Sims 2 Lemmikkipakkaus" -kokoelma sisältää lisäosan "Lemmikkielämää" sekä kamasetit "Perhepakkaus" ja "Kartano ja puutarha".


title: The Sims 2

text: The Sims 2 Ultimate Collection on kokoelmapaketti, joka sisältää kaikki "The Sims 2" -pelin laajennukset. Paketti on mahdollista saada, mikäli on rekisteröinyt "The Sims 2" -peruspelin Originiin. Heinäkuun 2014 lopulla peli oli jaossa ilmaisena Originissa yleisellä lunastuskoodilla.


title: Bolton Wanderers FC

text: Bolton Wanderers Football Club on englantilainen jalkapalloseura Boltonin kaupungista. Se pelaa Englannin toiseksi korkeimmalla sarjatasolla mestaruussarjassa.


title: Bolton Wanderers FC

text: Seura perustettiin vuonna 1874 nimellä "Christ Church Football Club", joka oli yksi alkuperäisestä kahdestatoista "Football Leaguen" perustajajäsenestä.


title: Bolton Wanderers FC

text: Bolton Wanderers ylsi vuonna 1894 FA Cupin loppuotteluun, mutta hävisi sen lukemin 1–4 Notts Countylle. Bolton putosi 1. divisioonasta kauden 1898–1899 päätteeksi, kun se jäi sarjan toiseksi viimeiseksi 25 pisteellä. Sarjajumbo Sheffield Wednesday jäi pisteen Boltonin pistemäärästä. Bolton nousi seuraavalla kaudella takaisin 1. divisioonaan. Kaudella 1902–1903 Bolton jäi ylivoimaisesti sarjan viimeiseksi. Se sai vain 19 pistettä, kun toiseksi viimeiseksi sijoittunut Grimsby Town saavutti 25 sarjapistettä. Vuonna 1904 Bolton pääsi jälleen FA Cupin loppuotteluun, jonka se hävisi Manchester Citylle maalein 0–1. Seuraavana vuonna Bolton nousi jälleen 1. divisioonaan, mutta putosi 2. divisioonaan kauden 1907–1908 päätteeksi. Bolton sai sarjassa 33 pistettä ja jäi toiseksi viimeiseksi. Joukkue oli seuraavat vuodet hissiliikkeessä 1. ja 2. divisioonien välillä. Se nousi heti seuraavalla kaudella takaisin 1. divisioonaan, mutta putosi kaudella 1909–1910 ja nousi lopulta kauden 1910–1911 päätteeksi takaisin 1. divisioonaan.


title: Bolton Wanderers FC

text: Joukkue ei ole saavuttanut erityistä menestystä sitten vuoden 1958, jolloin se voitti FA Cupin loppuottelussa Manchester Unitedin Nat Lofthousen kahdella maalilla Wembleyllä yli 100 000 katsojan edessä. Bolton on voittanut Cupin myös vuosina 1923, 1926 ja 1929.


title: Bolton Wanderers FC

text:
Vuonna 1997 seura siirtyi uudelle Reebok Stadiumille pelattuaan 102 vuotta perinteikkäällä Burnden Parkilla.
Bolton Wanderers nappasi Liigacupin kakkossijan vuonna 2004 ja kaksi UEFA Cup-paikkaa kausiksi 2005–06 ja 2007–08 sijoittumalla kahdeksan parhaan joukkoon Valioliigassa. Joukkue ehti jo vakiinnuttaa itsensä yhdeksi varteenotettavista eurokandidaateista, kun manageri Sam Allardyce jätti työnsä Boltonissa, ja hänen vuodesta 1999 vuoteen 2007 rakentamansa menestys katosi kuin tuhka tuuleen. Yhtä aikaa toppari Tal Ben Haim lähti Chelsea FC:iin, mikä teki liian suuren aukon puolustuslinjaan.


title: Bolton Wanderers FC

text: Allardycen lähdön jälkeen joukkue romahti putoamistaisteluun, minkä seurauksena vuonna 2008 tärkeä keskikentän kolmikko Ivan Campo-Gary Speed-Kevin Nolan sekä hyökkäyspään Nicolas Anelka ja El Hadji Diouf vaihtoivat maisemaa. Toisaalta tilalle hankittiin tukku päteviä vahvistuksia mm. Englannin U21-, Puolan, Ruotsin ja Nigerian maajoukkueista. Vahvistusten myötä Wanderers yrittää siirtyä 2010-luvulle valioliigaseurana.


title: Bolton Wanderers FC

text: Koko 2000-luvun ensimmäisten vuosien ajan Boltonissa pelanneet pelaajat ovat olleet maalivahti Jussi Jääskeläinen, jamaikalainen vasen puolustaja/hyökkääjä Ricardo Gardner sekä oikea puolustaja Nicky Hunt.


title: Valve Hammer Editor

text: Valve Hammer Editor on Valve Corporationin kehittämä kenttäeditori Source-tietokonepelejä varten. Sillä voi luoda karttoja lähes kaikkiin Source-peleihin.


title: Valve Hammer Editor

text: Hammer on uudistettu versio vanhasta Worldcraft-kenttäeditorista, joka kehitettiin Quake ja Quake 2-tietokonepelejä varten. Uusin versio 4.x julkaistiin Half-Life 2:en Source-pelimoottorille.


title: Valve Hammer Editor

text: Editori on maksuton minkä tahansa Source-pohjaisen pelin omistajalle, ja se tulee Source SDK:n mukana. Source SDK tulee ladata Steamistä. SDK:on mukana tulee myös muita Source-pohjaisia ohjelmia.


title: Fotoreseptori

text: Fotoreseptori on valoärsykkeitä vastaanottava elin. Yksinkertaisimmatkin eläimet, jopa yksisoluisetkin, pystyvät reagoimaan valoärsytykseen. Yleensä kuitenkin vasta monisoluisilla eläimillä on varsinaisia fotoreseptoreita, erityisen valoherkkiä ihonosia. Yksinkertaisia fotoreseptoreita on esimerkiksi kastemadoilla ja simpukoilla.


title: Fotoreseptori

text: Jos fotoreseptorit ovat kasaantuneet samaan kohtaan ja niitä suojaavat valolta pigmentoituneet solut, näitä muodostumia sanotaan silmiksi. Monilla selkärangattomilla on pistesilmät. Niihin liittyy usein kehittyneempiä aistimia muistuttavat silmät, joiden avulla eläin pystyy näkemään kuvia. Tällaisille pitkälle kehittyneitä silmiä on kahta tyyppiä: linssimäisiä kamerasilmiä, jollaiset on ympyräsuisilla, nilviäisillä ja selkärankaisilla, sekä monista osista koostuvia verkkosilmiä, jollaiset on hyönteisillä, äyriäisillä ja tikaripyrstöillä.


title: RADIUS

text: RADIUS-protokolla (Remote Authentication Dial In User Service) on aikoinaan suunniteltu sisäänsoittopalveluissa tapahtuvaan tunnistukseen, jossa se on nykyäänkin laajassa käytössä. Nykyinen määrittely tunnistuksen ja valtuutuksen osalta on RFC 2868. Uusin tilastoinnin määrittely on RFC 2867. RADIUS-protokollan pääasiallinen käyttökohde on operaattorin sisäisessä verkossa, jolloin verkkoa voidaan pitää kohtuullisen luotettavana ja yhden tahon ylläpitämänä.


title: RADIUS

text: Jos lähiverkossa halutaan käyttää AAA-palveluita, on lähiverkolla oltava RADIUS-palvelin, johon ethernet-kytkimet ja WLAN-tukiasemat ottavat RADIUS-protokollalla yhteyttä. Palvelimen ja verkkolaitteiden välille pitää konfiguroida oma salasana jokaista RADIUS-palvelin ←→ verkkolaite -yhteyttä varten.


title: RADIUS

text: Itse RADIUS-palvelin voi sisältää tietokannan, jossa käyttäjänimiä ja salasanoja säilytetään. RADIUS-palvelin osaa käyttää myös olemassa olevaa NT4-toimialueen ohjauskonetta, Windows 2000 Active Directorya, Novell eDirectoryä tai melkein mitä tahansa käyttäjänimi/salasanatietokantaa.


title: RADIUS

text: AAA-palveluita käytettäessä voidaan käyttää IEEE 802.1X-protokollaa asiakaslaitteen (supplicant) ja verkon liityntäpisteen välillä.


title: Pihasoittajat

text: Pihasoittajat oli vuosina 1969–1975 toiminut suomalainen kansanmusiikista vaikutteita ottanut folkrock-yhtye.


title: Pihasoittajat

text:
Pihasoittajat perustettiin folk-aallon jälkeen vuonna 1969. Irlantilaiseen alkuperäismusiikkiin keskittyvään kokoonpanoon liittyivät Henrik Bergendahl, Kim Kuusi, Hannu Karlsson, Harry Lindahl ja Kyösti Pärssinen. Kaikki edellä mainitut olivat soittaneet yhdessä eri kokoonpanoissa aikaisemmin. Alussa Pihasoittajissa käväisivät myös Riitta ja Petri Hohenthal. Heidän osuutensa päättyi, kun Petri siirtyi Cumulus-yhtyeen monitaituriksi.
Pihasoittajat tekivät syksyllä 1971 Ryhmäteatterin kanssa vihreän saaren historiasta kertova näytelmällisen musiikkidokumentin ”Vanha iloinen Irlanti”. Pienimuotoisesta esityksestä tuli hyvin suosittu. Esityksestä tehtiin ruotsinkielinen tv-versio ja esitys poiki myös levytyssopimuksen Love Recordsin kanssa. 1972 julkaistu ensialbumi "Kivinen tie Dubliniin - Rocky Road to Dublin" sisälsi englanniksi laulettua irlantilaista kansanmusiikkia. Pihasoittajien innoittamana Suomeen syntyi useita taitavia irlantilaiseen kansanmusiikkiin perehtyneitä ryhmiä.


title: Pihasoittajat

text: MTV valitsi Pihasoittajat vuoden lauluyhtyeeksi vuonna 1972.


title: Pihasoittajat

text:
Pihasoittajat laajensi irlantilaisvaiheen jälkeen suomalaiseen kansanmusiikkiin, ja omiin sävellyksiin. Yhtyeen toinen albumi "Hattukauppiaan aamu" oli täysin suomenkielinen, ja siltä löytyvät oli myös Viljo Kajavan ja Aale Tynnin runoihin sävelletyt Pieni kesäruno ja Puutarhurin laulu. Laulusolistiksi liittyi Arja Karlsson. Bassossa vieraili muutamalla raidalla myös Pekka Pohjola.
Pihasoittajat osallistui vuoden 1975 Suomen Euroviisukarsintoihin Kim Kuusen sävellyksellä ”Viulu-ukko”. Se voitti Suomen karsinnat ja Pihasoittajat edusti Suomea vuoden 1975 Eurovision laulukilpailussa sijoittuen seitsemänneksi. ”Ukoksi” euroviisuesitykseen kiinnitettiin viulisti Seppo Sillanpää.


title: Pihasoittajat

text: Samana vuonna julkaistiin Pihasoittajien viimeinen levy, "Kontaten kotia". Kaikista sen sävellyksistä vastasi Kim Kuusi. Levyn kappaleet sisälsivät Kuusen sävellyksiä suomalaisten runoilijoiden Aale Tynnin ja Martti Haavion eli P. Mustapään runoihin sekä Kuusen sovituksia suomalaisiin kansanlauluihin. Myös Euroviisuissa hyvin menestynyt Viulu-ukko oli mukana levyllä.


title: Pihasoittajat

text: Pihasoittajat palasi 20 vuotta kestäneeltä tauolta 1995, jolloin yhtyeen basistiksi liittyi Sara Puljula. Pihasoittajat konsertoi mm. Kaustisella, Moskovassa ja Suuressa folk-konsertissa Savoy-teatterissa 1999. Toinen tuleminen päättyi Hannu Karlssonin kuolemaan vuonna 2000.


title: Pihasoittajat

text: Muutaman vuoden hiljaiselon jälkeen Pihasoittajat aktivoituivat vuonna 2009 Irlantiin suuntautuneen hääkeikan jälkeen esiintymään myös Suomessa. Kokoonpano täydentyi toisen polven Pihasoittajalla, kun mukaan tuli Henrikin poika Tommi Bergendahl.


title: Pihasoittajat

text: Viime vuosina Pihasoittajat ovat esiintyneet harvakseltaan lähinnä yksityistilaisuuksissa. Kesällä 2016 Pihasoittajia kuultiin Humppilassa Mummi-Kutoo-Takaisin-minifestivaalilla ja marraskuussa ryhmä nousee Savoy-teatterin lavalle. Kokoonpano on täydentynyt Jenni Bergendahlilla, joka on Arjan tytär ja Tommin vaimo. Basistiapua on tarvittaessa saatu Kyöstin Hannu ("Tunnu")-veljeltä ja muutakin lähipiiriä on ajoittain mukana.


title: Pihasoittajat

text: Pihasoittajien jäsenistä Kim Kuusi oli mukana perustamassa Ryhmäteatteria 1969, jonka muusikkona hän toimi vuoteen 1973. Kuusi on jatkanut uraansa säveltäjänä erityisesti mainosmusiikin tekijänä, sekä Plastinka Recordsin toimitusjohtajana.


title: Pihasoittajat

text: Hannu Karlsson oli jäsenenä laulelmaa ja kansanmusiikkia soittavassa Alan miehissä.


title: Pihasoittajat

text: Seppo Sillanpää on vaikuttanut useissa folk-musiikkia soittavissa yhtyeissä. Nykyään hän toimii kahden tyttärensä kanssa BandO-yhtyeessä.


title: Kehruurauhaset

text: Kehruurauhaset ovat rauhasia, joiden avulla eläimet voivat tuottaa sitkeää, ilmassa kovettuvaa rihmaa. Rihmaa voidaan käyttää pyydysverkon tekemiseen (hämähäkit ja joskus vesiperhostoukat) tai sitä voidaan kutoa munien tai kotelon suojaksi (useat perhostoukat, verkkosiipiset, jotkut kärsäkkäät ja hämähäkit) ja käytetään sitä itsesuojeluunkin (eräät punkkilajit). Hämähäkit käyttävät seittiään myös paikasta toiseen liikkumiseen kulkien seitin varassa tuulten mukana. Perhos- ja vesiperhostoukilla kehruurauhaset ovat suussa, muilla ne ovat takaruumiissa.


title: Jukka Syrenius

text: Jukka Syrenius (s. 1952 Pori) on suomalainen rock -ja jazzmuusikko. Hän on toiminut vuodesta 1969 perustamansa Elonkorjuu-yhtyeen kitaristina, laulusolistina ja säveltäjänä.


title: Jukka Syrenius

text: Jukka Tolosen ohella Syrenius on yksi 1970-luvun tunnetuimmista progressivisen rockin ja jazz rock -tyylin suomalaisista kitaristeista.


title: Jukka Syrenius

text: Syrenius on opiskellut musiikkia Porin Musiikkiopistossa,Turun konservatoriossa ja Hyvinkään musiikkiopistoissa pääaineena klassinen kitara, sekä Berklee College of Musicissa Bostonissa. Porissa ja Merikarvialla koulunsa käyneen Syreniuksen ura alkoi 1965 porilaisessa yhtyeessä Blue & Black Friars Organization. Vuonna 1969 hän oli mukana perustamassa Elonkorjuuta, joka voitti Rockin Suomen-mestaruuskilpailujen toisen sijan 1970. Elonkorjuu esiintyi Ruisrockissa 1971 ja julkaisi esikoisalbuminsa "Harvest Time" 1972.


title: Jukka Syrenius

text:
Syrenius muutti Helsinkiin vuonna 1979 ja esiintyi seuraavana vuonna Pori Jazz -festivaaleilla Jukka Syrenius Band -kokoonpanossa. Vuonna 1981 Syrenius julkaisi ensimmäisen sooloalbuminsa "Memories of Tomorrow". Samana vuonna Syrenius soitti Hectorin Bambi-kiertueella, minkä jälkeen hän muutti Norjaan. Oslosta käsin Syrenius teki esiintymisiä eri maissa 1981–1986. Hänen norjalaisia muusikkokumppaneitaan olivat muiden muassa Haakon_Graf, Sveinung Hovensjö, Bruce Rasmussen, Arild Andersen, Terje Rypdal ja Jan Garbarek.
Suomen lisäksi Syrenius on konsertoinut laajasti muissa Pohjoismaissa, Saksassa, Alankomaissa, Yhdysvalloissa, Australiassa ja Etelä-Afrikassa. Hän on tehnyt yhteistyötä useiden kansainväisten jazz-ja rockmuusikoiden kanssa. Elonkorjuun lisäksi hänen muita yhtyeitään ovat olleet muun muassa Jukka Syrenius Band ja The Touch. Pori Big Bandin jäsenenä hän oli 1990-luvun alussa.


title: Jukka Syrenius

text: Jukka Syrenius Bandin eri kokoonpanoissa ovat soittaneet muiden muassa Clifford Jarvis, Johnny Dyani, Rudy Smith, Gilbert Matthews, Paul Weeden, Heikki Virtanen, Jouko Laivuori, Mikko ja Sakari Löytty, Markku Ounaskari, Hannu Rantanen, Esko Rosnell, Tomi Parkkonen, Jari Heino, Ilpo Kallio, Spike Wells sekä Rob Dominis. Oman yhtyeensä lisäksi Syrenius on työskennellyt myös muun muassa Esa Helasvuon, Eero Raittisen, Paroni Paakkunaisen ja Nils Aslak Valkeapään kanssa.


title: Jukka Syrenius

text: Jukka Syrenius Bandin tuorein julkaisu on vuonna 2013 ilmestynyt albumi "Hard Labour." Sillä rumpuja soittaa Kepa Kettunen ja bassoa Ape Anttila. Syrenius on vuodesta 1981 tuottanut ja kustantanut kaikki levynsä itse omalle levymerkilleen Touch Records. Hän on säveltänyt myös elokuva- ja televisiomusiikkia ja toiminut opettajana muun muassa 1986–1990 Oulunkylän pop-jazz-opistossa, 1991–1992 Kankaanpään musiikkiopistossa ja vuonna 1993 Palmgren-opistossa.


title: Jukka Syrenius

text: Syrenius asuu nykyään Porissa ja konsertoi Elonkorjuun ja Jukka Syrenius Bandin kanssa.


title: Jukka Syrenius

text: Syreniukselle myönnettiin Suomen valtion taiteilijaeläke 2013.


title: Vetehiset

text: Vetehiset on helsinkiläinen mastersuintiseura. Seuran kurssitoiminta sekä lasten ja nuorten kilpauintitoiminta siirtyivät 1. tammikuuta 2011 toimintansa aloittaneeseen ORCA Helsinki -uimaseuraan.


title: Vetehiset

text: Helsingin Uimareiden jäsenet perustivat Vetehiset vuonna 1938. Aiempi nimi oli Ylioppilasuimarit. Vetehiset-nimi otettiin käyttöön sodan jälkeen. Se oli 1950–1970 luvuilla johtavia suomalaisia uintiseuroja.


title: Vetehiset

text: Vetehisten uimareina pitkän radan Suomen-mestaruuksia ovat voittaneet miehistä Karri Käyhkö vuosina 1954–1961, Kari Haavisto 1958–1961, Ilkka Suvanto 1960–1964, Hannu Vaahtoranta 1960–1963, Jarmo Häyrinen 1970, Ari Salonen 1972–1974, Antti Lehtonen 1974–1977, Kari Kallio 1974–1977, Jari Lind 1978 ja Panu Lonka 1991–1994 sekä naisista Marjatta Railio 1956–1957, Marju Tilly 1964–1969, Ulla Patrikka 1967–1968, Marjatta Hara 1967–1971, Eva Salmi 1968, Sirkka Salmi 1968, Tuija Kallio 1975–1977 ja Anu Koivisto 1994. Viestimestaruuksia Vetehisten miehet ovat voittaneet 4 × 100 metrin vapaauinnissa vuosina 1972–1977, 4 × 200 metrin vapaauinnissa 1956–1962, 1964, 1971–1972, 1974–1975 ja 1977 sekä 4 × 100 metrin sekauinnissa 1960, 1962, 1964 ja 1973–1975. Naisten mestaruus on päätynyt Vetehisille 4 × 100 metrin vapaauinnissa vuosina 1966–1969 sekä 4 × 100 metrin sekauinnissa 1967–1969.


title: Vetehiset

text: Lyhyen radan Suomen-mestaruuksia Vetehisten uimareina ovat voittaneet miehistä Karri Käyhkö vuosina 1955–1962, Kari Haavisto 1958–1962, Hannu Vaahtoranta 1961–1965, Harry Malmberg 1964, Ari Salonen 1973–1975, Lasse Finér 1972–1975, Antti Lehtonen 1973–1979, Kari Kallio 1975–1978, Heikki Lehtonen 1976, Mikko Kavonius 1991 ja Panu Lonka 1991–94 sekä naisista Marjatta Railio 1956, Sirkka Vallasmaa 1957, Marju Tilly 1965–1969, Ulla Patrikka 1967–1968, Sirkka Salmi 1968, Marjatta Hara 1969–1971, Tuija Kallio 1976–1977 ja Anu Koivisto 1994. Vetehisten miehet voittivat mestaruuden 4 × 100 metrin vapaauinnissa 1973–1979, 4 × 200 metrin vapaauinnissa 1978 sekä 4 × 100 metrin sekauinnissa 1963 ja 1973–79, naiset taasen 4 × 50 metrin uinnissa 1957 ja 1967, 4 × 100 metrin vapaauinnissa 1968–1969 sekä 4 × 100 metrin sekauinnissa 1968–1969.


title: Vetehiset

text: Vetehisten uimahyppääjistä Suomen-mestareita ovat olleet Ilmari Niemeläinen 1943–1947, Tarja Härkönen 1967, Marja Rauta 1968–1969, Benita Doktar 1969, Merja Nyberg 1969–1970, Laura Kivelä 1970–1976, Anu Patrikka 1972–1975 ja Anne Niemi 1974–1976.


title: Vetehiset

text: Ensimmäiset taitouinnin Suomen-mestarit vuodelta 1972, Ulla Turpeinen ja Tarja Hänninen, edustivat Vetehisiä.


title: Ferris

text: Ferris on vuosina 1969-1971 toiminut suomalainen rock-yhtye. Ferris perustettiin nimellä Ferris Wheel, mutta se vaihtoi nimeään huomatessaan ulkomailla olevan muita samannimisiä yhtyeitä. Yhtye muistetaan lähinnä Dave Lindholmin ensimmäisenä yhtyeenä.


title: Ferris

text: Ferris julkaisi yhden albumin.


title: Josef Maleček

text: Josef Maleček (s. 18. kesäkuuta 1903, Praha - k. 1982) oli tšekkoslovakialainen jääkiekkoilija. Hän oli keskushyökkääjä ja maailman parhaita jääkiekkoilijoita 1920- ja 1930-luvun Euroopassa.


title: Josef Maleček

text: Hän aloitti pelaajauransa Sparta Prahassa. Maleček pelasi Sparta Prahassa vuosina 1920-1927. Hän meni pelaamaan Prahan LTC:een 24-vuotiaana. Prahan LTC oli tuolloin Euroopan paras seurajoukkue. Josef Maleček oli niin hyvä pelaaja, että hänet haluttiin Kanadaan. Maleček teki Tšekkoslovakian liigassa tuntemattoman määrän maaleja. Virallinen tieto on yhdeltä kaudelta 16 maalia 7 pelissä kaudelta 1937-1938. Malecek pelasi Prahan LTC:ssä vuoteen 1943 asti. Hän valmensi SK Bratislavaa vuosina 1943-1948.


title: Josef Maleček

text: Maleček teki 114 maalia Tšekkoslovakian maajoukkuessa 107 maaottelussa. Maleček edusti Tšekkoslovakiaa kuusissatoista maailmanmestaruus- ja Euroopan mestaruuskilpailussa (vuosina 1923-1931 ja 1933-1939) ja kolmissa olympialaisissa vuosina 1924, 1928, 1936. Pelaajana Maleček oli hyvä luistelija. Hän muutti Yhdysvaltoihin vuonna 1948.


title: Anandamidi

text: Anandamidi eli N-arakidonyylietanoliamidi on aivoissa esiintyvä endogeeninen (sisäsyntyinen) välittäjäaine ja kannabinoidi, joka sitoutuu kannabinoidireseptoreihin. Urheilusuoritus johtaa anandamidin vapautumiseen elimistössä, mikä tuottaa urheilijalle hyvää oloa urheilusuorituksen jälkeen. Anandamidin löysi Raphael Mechoulamin tutkijaryhmä Hebrew University -yliopistossa vuonna 1992.


title: Val d’Aran

text: Val d'Aran on pieni Pyreneiden vuoriston ympäröimä laakso ja piirikunta ("comarca") Lleidan maakunnan ja Katalonian itsehallintoalueen luoteiskulmassa, Espanjassa. Laakson pinta-ala on 634 neliökilometriä.


title: Val d’Aran

text: Val d'Aranin rajanaapureita ovat Ranska pohjoisessa, Aragonian itsehallintoalue lännessä sekä Katalonian piirikunnat Alta Ribagorça etelässä ja Pallars Sobirà idässä. Piirikunnan pääkaupunki on 4 838 asukkaan Vielha e Mijaran. Koko laakson väkiluku on 8 832 (2004). Suurin joki on Garonne, joka laskee Gascognen läpi Atlanttiin. Sadan metrin päässä Garonnesta alkunsa saava Noguera Pallaresa virtaa toiseen suuntaan kohti Välimerta.


title: Val d’Aran

text: Ennen vuonna 1948 rakennetun tunnelin avaamista laakso oli talvisin ilman suoraa yhteyttä vuorten eteläpuolelle. Tasavaltalaississit (Espanjan toisen tasavallan tukijat Espanjan sisällissodassa) hallitsivat aluetta toisen maailmansodan päättymisestä tunnelin avaamiseen.


title: Val d’Aran

text: Val d'Aran on oksitaania, tai tarkemmin ottaen gasconia ja vielä tarkemmin ottaen araneesia. Nimi itsessään on pleonasmi sillä se tarkoittaa "Laakson laaksoa" ("val" on gasconia ja "aran" tulee baskin sanasta "haran"), ja se kuvastaa laakson ainutlaatuista maantiedettä. Katalaaniksi laakson nimi on "Vall d'Aran" ja espanjaksi "Valle de Arán".


title: Val d’Aran

text: Laakson asukkaat puhuvat gasconin murretta nimeltä aranés, joka on saanut vaikutteita aragoniasta ja katalaanista. Suurin osa arenésin puhujista puhuu sujuvasti myös espanjaa, katalaania ja ranskaa. Aranésia on opetettu alueen kouluissa säännöllisesti vuodesta 1984 lähtien, ja sillä on laaksossa virallisen kielen asema katalaanin ja espanjan ohella.


title: Val d’Aran

text: Val d'Aran on jaettu kuuteen hallinnolliseen alueeseen ("terçons"), jotka ovat peräisin 1400-luvulta:Laaksossa on yhteensä 33 kylää, jotka muodostavat yhdeksän kuntaa:Val d'Aran on kuulunut Lleidan hiippakuntaan 1700-luvulta lähtien.


title: Val d’Aran

text: Pääasialliset tulonsa laakson asukkaat saavat talvisin laskettelukeskuksista ja kesäisin matkailusta. Perinteisempiä elinkeinoja ovat metsäteollisuus, karjankasvatus ja mehiläistenhoito, mutta nämä ovat menettäneet asemaansa laskettelukeskusten avaamisen jälkeen.


title: Val d’Aran

text: Useat Val d'Aranin luonnonvaraisista eläinlajeista ovat vaarassa hävitä alueelta. Ohjelmat muun muassa ruskeakarhun ja kiirunan suojelemiseksi on aloitettu.


title: Kantatie 54

text: Kantatie 54 on Hollolasta Riihimäen kautta Tammelaan kulkeva kantatie, jonka pituus on 97 kilometriä. Tie muodostaa vaihtoehtoisen reitin Lahdesta Forssaan ja edelleen Turkuun. Kantatie 54 on kaksikaistainen lukuun ottamatta Riihimäellä olevaa lyhyttä nelikaistaista osuutta. Lisäksi Lopella tiessä on ohituskaistaosuudet.Vuoden 1938 tienumerointijärjestelmässä kantatie 54 kulki Lopelta Tammelan ja Forssan kautta Jokioisten Vaulammille ja yhdisti tuolloiset valtatiet 3 ja 2.


title: Kantatie 54

text: Lopella Kormun kylän alueella noin 3 kilometriä kantatie 54:ää nykyisten Sipiläntien ja Tiilitehtaantien välillä kulkee entistä Riihimäen–Lopen rautatien ratapengertä, sekä Hausjärvellä osittain tuolloista valtatietä 4. Kormun seisake sijaitsi nykyisen kantatie 54:n pohjoispuolella, sekä nykyisen Kartanontien itäpuolella.


title: Kantatie 54

text: Valtateiden 2, 3 ja 10 uusien linjausten valmistuttua tie siirtyi Tammelan ja Riihimäen välille. Tämä osuus on rakennettu pääosin 1960-luvulla, osin jo 1950-luvulla. Riihimäen ja Hollolan välinen osuus on rakennettu 1970-luvulla, ja se on saanut nykyisen numeronsa valmistumisensa jälkeen 1970- ja 1980-lukujen taitteessa.


title: Jorma Airaksinen

text:
Jorma Airaksinen (s. 6. lokakuuta 1942 Paltamo) on suomalainen taikuri.
Hän esiintyy vaimonsa Ainon kanssa. Esitykset sisältävät näyttäviä illuusioita kuten kyyhkys- ja villakoiratemppuja. Airaksiset ovat esiintyneet usein Linnanmäellä sekä Sirkus Finlandiassa. Airaksinen valittiin vuoden taikuriksi 2002. Hän on esiintynyt myös Pohjois-Koreassa Kim Il-Sungille.
Nykyään Airaksinen asuu Nilsiässä. Hän toimii yrittäjänä taiteilijatoiminimellä ja on vuodesta 2010 lähtien ollut Kukkuran jäsen. Airaksinen esiintyy edelleen ja myy mm. taikurivierailuja isoihin ja pienempiin tilaisuuksiin.


title: Bubble Bobble

text: Bubble Bobble on Taiton vuonna 1986 julkaisema kolikkopeli, joka on käännetty lukuisille tietokoneille ja videopelikonsoleille. Pelin päähenkilöt ovat kaksi lohikäärmettä, vihreä Bub ja sininen Bob. Pelaajien lohikäärmeet puhaltavat kuplia, joihin kiinni jääneet viholliset voidaan tuhota puhkaisemalla kupla. Peli on 1980-luvun tunnetuimpia tietokone- ja videopelejä.


title: Bubble Bobble

text: Peli koostuu sadasta yhden ruudun kokoisesta jaksosta. Jaksoissa on tasoja, joilla pelihahmot voivat kulkea. Pelaajien hahmot voivat myös hypätä tasolta toiselle tai alhaalta päin tason läpi. Joissakin jaksoissa on ruudun pohjalla aukko, josta pudottuaan hahmo putoaa välittömästi ruudun ylälaidasta takaisin peliin. Pelaajien puhaltamien kuplien lisäksi ruudun lävitse virtaa muita kuplia, jotka sisältävät esimerkiksi vettä tai kirjaimia. Vesikuplan puhkaisu aiheuttaa virtauksen, joka vie eteen sattuneet vihollisia mukanaan, kuuden eri kirjaimen keräämisestä ("extend") pelaaja saa uuden elämän. Lisäksi ruudulle ilmestyy lukuisia bonus-esineitä, joiden kerääminen auttaa jakson ratkaisemisessa esimerkiksi nopeuttamalla lohikäärmeen liikkumista.


title: Bubble Bobble

text: Kuplat puhkeavat, kun lohikäärme hyppää sen päälle tai jos kupla osuu lohikäärmeen selän piikkeihin tai jos kupla jää lohikäärmeen ja seinän väliin. Lohikäärmeet voivat myös hyppiä kuplien päällä. Jokaisessa kentässä kuplilla on oma määrätty ajautumisratansa, ja ne liikkuvat jollain tietyllä nopeudella. Ruudusta toiseen vaihtelee myös se aika, jonka verran viholliset ovat kuplien vankina ennen kuin ne vapautuvat vihaisina (jolloin ne ovat punaisia ja nopeampia). Jos ruudussa viettää liian pitkän ajan, viholliset ensin suuttuvat ("hurry up!") ja myöhemmin ruudulle ilmaantuu voittamaton vihollinen, valkoinen kalan pääkallo, joka hakeutuu pelaajaa kohti. Kolikkopelin kotilaitteille tehdyissä käännöksissä kuplien virtausnopeus ja vihollisten vankinapysymisaika eivät välttämättä vaihtele ollenkaan.


title: Bubble Bobble

text: Pelin pääsuunnittelija on Fukio Mitsuji ja musiikki Zuntata-nimisen ryhmän ja Tadashi Kimijiman tekemä. Pelin aikana kuultava ylipirteä musiikki on jäänyt ihmisten päähän ja siitä on myöhemmin tehty lukuisia remiksauksia. Siitä liikkuu Internetissä myös oikeilla soittimilla esitettyjä versioita, kuten erään hampshirelaisen peruskoulun puhallinorkesterin tekemä nauhoitus.


title: Abeokuta

text: Abeokuta on kaupunki Nigeriassa. Se sijaitsee Ogun-joen rannikolla, Nigerian lounaisosissa. Kaupunki on Ogunin osavaltion pääkaupunki. Vuoden 2015 väkiluvuksi on arvioitu noin 575 000.


title: Pen Lee

text: Pen Lee & Co ja Pen Lee olivat Dave Lindholmin johtamia suomalaisia rockyhtyeitä, jotka olivat toiminnassa 1970-luvun puolivälin jälkeen. Rock’n’Roll Bandin hajottua Lindholm ja Alf ”Affe” Forsman perustivat Pen Lee & Co:n, johon mukaan pyydettiin Markku Lievonen ja Heikki ”Hessu” Hiekkala.